text:
εμπορικού αντιπροσώπου, διεξάγουν τις εμπορικές τους δραστηριότητες τους μέσω υποκαταστήματος με έδρα στη Σουηδία, με ανεξάρτητη διοίκηση και χωριστούς λογαριασμούς. Ο διευθύνων σύμβουλος του υποκαταστήματος και ο αναπληρωτής διευθύνων σύμβουλος πρέπει να έχουν την κατοικία τους εντός του ΕΟΧ. Φυσικά πρόσωπα τα οποία δεν είναι μόνιμοι κάτοικοι του ΕΟΧ και ασκούν τις εμπορικές τους δραστηριότητες στη Σουηδία, διορίζουν και εγγράφουν στα σχετικά μητρώα αντιπρόσωπό τους με μόνιμη κατοικία στη Σουηδία, ο οποίος είναι αρμόδιος για την άσκηση των εν λόγω δραστηριοτήτων στη Σουηδία. Για τις δραστηριότητες που ασκούνται στη Σουηδία τηρούνται χωριστοί λογαριασμοί. Σε μεμονωμένες περιπτώσεις, η αρμόδια αρχή δύναται να επιτρέπει εξαιρέσεις από τις απαιτήσεις σύστασης υποκαταστήματος και μόνιμης κατοικίας. Η υποχρέωση σύστασης υποκαταστήματος ή διορισμού αντιπροσώπου με μόνιμη κατοικία δεν εφαρμόζεται σε οικοδομικά σχέδια διάρκειας μικρότερης του ενός έτους που εκτελούνται από εταιρεία εγκατεστημένη εκτός του ΕΟΧ ή από φυσικό πρόσωπο που δεν είναι μόνιμος κάτοικος του ΕΟΧ. Μια προσωπική εταιρεία μπορεί να είναι ιδρυτικός εταίρος μόνον εάν όλοι οι ιδιοκτήτες με απεριόριστη προσωπική ευθύνη έχουν μόνιμη κατοικία εντός του ΕΟΧ. Ιδρυτικοί εταίροι εκτός του ΕΟΧ δύνανται να υποβάλουν αίτηση για τη χορήγηση άδειας από την αρμόδια αρχή. Για τις εταιρείες περιορισμένης ευθύνης και τις συνεταιριστικές οικονομικές ενώσεις, τουλάχιστον το 50 % των μελών του διοικητικού συμβουλίου, ο διευθύνων σύμβουλος, ο αναπληρωτής διευθύνων σύμβουλος, τα αναπληρωματικά μέλη του διοικητικού συμβουλίου και τουλάχιστον ένα από τα πρόσωπα που είναι εξουσιοδοτημένα να υπογράφουν για λογαριασμό της εταιρείας, κατά περίπτωση, πρέπει να έχουν τον τόπο κατοικίας τους εντός του ΕΟΧ. Η αρμόδια αρχή δύναται να χορηγεί απαλλαγές από την εν λόγω απαίτηση. Εάν κανένας από τους εκπροσώπους της εταιρείας δεν κατοικεί στη Σουηδία, το διοικητικό συμβούλιο πρέπει να διορίσει και να εγγράψει στα σχετικά μητρώα πρόσωπο το οποίο κατοικεί στη Σουηδία και έχει εξουσιοδοτηθεί να παραλαμβάνει επισήμως έγγραφα για λογαριασμό της εταιρείας. Αντίστοιχοι όροι ισχύουν και για τη σύσταση όλων των άλλων μορφών νομικών προσώπων. Κάτοχοι/αιτούντες καταχωρισμένων δικαιωμάτων (διπλώματα ευρεσιτεχνίας, εμπορικά σήματα, προστασία σχεδίων ή υποδειγμάτων και δικαιώματα επί φυτικών ποικιλιών) που δεν είναι κάτοικοι Σουηδίας διορίζουν αντιπρόσωπο με μόνιμη κατοικία στη Σουηδία με κύριο σκοπό τις επιδόσεις εγγράφων, κοινοποιήσεις κ.λπ.
 SI: Κάτοχοι/αιτούντες καταχωρισμένων δικαιωμάτων (διπλώματα ευρεσιτεχνίας, εμπορικά σήματα, προστασία σχεδίων ή υποδειγμάτων) που δεν είναι κάτοικοι Σλοβενίας διορίζουν σύμβουλο σε θέματα διπλωμάτων ευρεσιτεχνίας ή σύμβουλο επί εμπορικών σημάτων και σχεδίων ή υποδειγμάτων, ο οποίος είναι εγκατεστημένος στη Σλοβενία με κύριο σκοπό τις επιδόσεις εγγράφων, κοινοποιήσεις κ.λπ.
 SK: Φυσικό πρόσωπο αρμενικής ιθαγένειας, του οποίου το όνομα πρέπει να εγγραφεί στο εμπορικό μητρώο επιχειρήσεων ως πρόσωπο εξουσιοδοτημένο να ενεργεί για λογαριασμό επιχειρηματία, οφείλει να προσκομίσει τίτλο διαμονής ισχύοντα στη Σλοβακική Δημοκρατία.
 Επενδύσεις
 ES: Για επενδύσεις στην Ισπανία από αλλοδαπές κρατικές αρχές και αλλοδαπούς δημόσιους φορείς (που συνεπάγονται επίσης, επιπλέον των οικονομικών, και μη οικονομικά συμφέροντα για τους εν λόγω φορείς), άμεσες ή μέσω εταιρειών ή άλλων φορέων που ελέγχονται άμεσα ή έμμεσα από αλλοδαπές κρατικές αρχές, απαιτείται προηγούμενη άδεια από την κυβέρνηση.
 BG: Αλλοδαποί επενδυτές δεν μπορούν να συμμετέχουν σε αποκρατικοποιήσεις. Αλλοδαποί επενδυτές και βουλγαρικά νομικά πρόσωπα που ελέγχονται από Αρμένιους οφείλουν


text:
να λάβουν άδεια α) για την έρευνα, ανάπτυξη ή άντληση φυσικών πόρων από τα χωρικά ύδατα, την ηπειρωτική υφαλοκρηπίδα ή την αποκλειστική οικονομική ζώνη και β) για την απόκτηση του ελέγχου των μετοχικών κεφαλαίων εταιρειών που ασκούν οποιαδήποτε από τις δραστηριότητες που αναφέρονται στο στοιχείο α).
 FR: Σύμφωνα με τα άρθρα L151-1 και R135-1 sec του γαλλικού χρηματοοικονομικού και νομισματικού κώδικα, ξένες επενδύσεις στη Γαλλία, σε τομείς που αναφέρονται στο άρθρο R153-2 του χρηματοοικονομικού και νομισματικού κώδικα, υλοποιούνται με την επιφύλαξη της προηγούμενης έγκρισης του υπουργού Οικονομίας. Η Γαλλία επιφυλάσσεται του δικαιώματος να περιορίζει την αλλοδαπή συμμετοχή σε προσφάτως ιδιωτικοποιημένες εταιρείες σε μεταβαλλόμενα ποσοστά επί του μετοχικού κεφαλαίου που αποτελεί αντικείμενο δημόσιας προσφοράς, τα οποία ποσοστά καθορίζονται από τη γαλλική κυβέρνηση βάσει κατά περίπτωση εξέτασης. Για την έναρξη ορισμένων εμπορικών, βιομηχανικών ή βιοτεχνικών δραστηριοτήτων απαιτείται η χορήγηση ειδικής άδειας εάν ο διευθύνων σύμβουλος δεν διαθέτει άδεια μόνιμης παραμονής.
 FI: Η Φινλανδία επιφυλάσσεται του δικαιώματος να επιβάλλει περιορισμούς στο δικαίωμα εγκατάστασης και στο δικαίωμα παροχής υπηρεσιών από φυσικά πρόσωπα που δεν είναι πολίτες της περιφέρειας Åland ή από οποιοδήποτε νομικό πρόσωπο, χωρίς την άδεια των αρμοδίων αρχών των νήσων Åland.
 HU: Δεν ισχύουν υποχρεώσεις εθνικής μεταχείρισης ή μεταχείρισης του μάλλον ευνοημένου κράτους όσον αφορά την συμμετοχή Αρμενίων σε προσφάτως ιδιωτικοποιημένες εταιρείες.
 IT: Η εξαγορά μετοχικού κεφαλαίου εταιρειών που δραστηριοποιούνται στους τομείς της άμυνας και της εθνικής ασφάλειας, καθώς και η εξαγορά στοιχείων ενεργητικού στρατηγικού χαρακτήρα στους τομείς των υπηρεσιών μεταφορών, των τηλεπικοινωνιών και της ενέργειας, ενδέχεται να υπόκειται στην έγκριση της Προεδρίας του Συμβουλίου Υπουργών.
 LT: Είναι πιθανό να εφαρμόζονται διαδικασίες ελέγχου όσον αφορά την υλοποίηση επενδύσεων σε επιχειρήσεις, τομείς και εγκαταστάσεις που είναι στρατηγικής σημασίας για την εθνική ασφάλεια.
 PL: Καμία δέσμευση όσον αφορά την απόκτηση κρατικών περιουσιακών στοιχείων, δηλαδή δυνάμει των ρυθμίσεων που διέπουν τη διαδικασία ιδιωτικοποίησης.
 SE: Η Σουηδία επιφυλάσσεται του δικαιώματος να θεσπίζει ή να διατηρεί απαιτήσεις διακριτικής μεταχείρισης όσον αφορά τους ιδρυτικούς εταίρους, τα ανώτερα διοικητικά στελέχη και το διοικητικό συμβούλιο, σε περίπτωση ένταξης νέων μορφών νομικών ενώσεων στο σουηδικό δίκαιο.
 Ακίνητα
 Η απόκτηση γαιών και ακινήτων υπόκειται στους ακόλουθους περιορισμούς (3):
 AT: Για την απόκτηση, την αγορά, καθώς και τη μίσθωση ή χρηματοδοτική μίσθωση ακινήτου από αλλοδαπά φυσικά και νομικά πρόσωπα, απαιτείται η χορήγηση άδειας από τις αρμόδιες περιφερειακές αρχές (Länder), οι οποίες εξετάζουν κατά πόσον θίγονται σημαντικά οικονομικά, κοινωνικά ή πολιτιστικά συμφέροντα.
 BG: Τα αλλοδαπά φυσικά και νομικά πρόσωπα δεν μπορούν να αποκτήσουν την κυριότητα γης, ούτε μέσω υποκαταστήματος. Τα νομικά πρόσωπα της Βουλγαρίας με αλλοδαπή συμμετοχή δεν μπορούν να αποκτήσουν την κυριότητα γεωργικών εκτάσεων. Αλλοδαπά νομικά πρόσωπα και αλλοδαποί υπήκοοι με μόνιμη κατοικία στο εξωτερικό μπορούν να αποκτήσουν την κυριότητα κτιρίων και περιορισμένα δικαιώματα ιδιοκτησίας σε ακίνητα (δικαίωμα χρήσης, δικαίωμα ανέγερσης οικοδομής, δικαίωμα ανέγερσης ανωδομής και δουλείες).
 CZ: Η απόκτηση γεωργικών και δασικών εκτάσεων γης επιτρέπεται μόνον από αλλοδαπά φυσικά πρόσωπα που διαθέτουν μόνιμη κατοικία στην Τσεχική Δημοκρατία και από επιχειρήσεις που αποτελούν νομικά πρόσωπα με μόνιμη έδρα στην Τσεχική Δημοκρατία. Για τις γεωργικές και δασικές εκτάσεις κρατικής ιδιοκτησίας ισχύουν ειδικοί κανόνες. Η

type: contracts

jurisdiction: EU


text:
απόκτηση κρατικών γεωργικών εκτάσεων γης επιτρέπεται μόνον από Τσέχους υπηκόους, δήμους και δημόσια πανεπιστήμια (για σκοπούς κατάρτισης και έρευνας). Η απόκτηση κρατικής γεωργικής έκτασης από νομικά πρόσωπα (ανεξάρτητα από τη μορφή ή την έδρα τους) επιτρέπεται μόνον εάν στην εν λόγω έκταση βρίσκεται κτίριο το οποίο ανήκει ήδη στην ιδιοκτησία των εν λόγω προσώπων ή εάν η έκταση είναι απαραίτητη για τη χρήση του συγκεκριμένου κτιρίου. Η απόκτηση κρατικών δασικών εκτάσεων επιτρέπεται μόνον από δήμους και δημόσια πανεπιστήμια.
 CY: Δεν ισχύουν υποχρεώσεις εθνικής μεταχείρισης ή μεταχείρισης του μάλλον ευνοούμενου κράτους.
 DE: Με την επιφύλαξη ορισμένων προϋποθέσεων αμοιβαιότητας.
 DK: Η απόκτηση ακινήτου από φυσικά ή νομικά πρόσωπα που δεν διαθέτουν κατοικία ή έδρα στη Δανία υπόκειται, κατά γενικό κανόνα, στη χορήγηση άδειας από το Υπουργείο Δικαιοσύνης. Οι προϋποθέσεις για την απαίτηση χορήγησης άδειας εξαρτώνται από τη σκοπούμενη χρήση του ακινήτου.
 EE: Η Εσθονία επιφυλάσσεται του δικαιώματος να επιτρέπει την απόκτηση ακίνητης περιουσίας που χρησιμοποιείται για κερδοσκοπικό σκοπό μόνον από φυσικά πρόσωπα που είναι υπήκοοι της Εσθονίας ή χώρας του ΕΟΧ ή από νομικά πρόσωπα που είναι εγγεγραμμένα στα κατάλληλα μητρώα της Εσθονίας, για χρήση γης που περιλαμβάνει, μεταξύ άλλων, γεωργική ή δασική έκταση, και μόνο με την εξουσιοδότηση του περιφερειάρχη. Η επιφύλαξη αυτή δεν ισχύει για την απόκτηση γεωργικών ή δασικών εκτάσεων οι οποίες προορίζονται για την παροχή υπηρεσίας που έχει ελευθερωθεί δυνάμει της παρούσας συμφωνίας.
 ES: Η Ισπανία επιφυλάσσεται του δικαιώματος να απαιτεί τη χορήγηση διοικητικής άδειας από το Συμβούλιο Υπουργών της Ισπανίας για την πραγματοποίηση ξένων επενδύσεων σε δραστηριότητες που συνδέονται άμεσα με επενδύσεις ακινήτων στο πλαίσιο διπλωματικών αποστολών από κράτη που δεν είναι μέλη της Ευρωπαϊκής Ένωσης, εκτός εάν εφαρμόζεται συμφωνία αμοιβαίας ελευθέρωσης.
 FI: Όσον αφορά τις νήσους Åland, η Φινλανδία επιφυλάσσεται του δικαιώματος να απαιτεί την έκδοση προηγούμενης άδειας.
 HU: Με την επιφύλαξη των εξαιρέσεων που προβλέπει η νομοθεσία για τις αρόσιμες εκτάσεις γης, τα αλλοδαπά φυσικά και νομικά πρόσωπα δεν επιτρέπεται να αποκτούν αρόσιμη γη. Η αγορά ακινήτων από αλλοδαπούς υπόκειται στην εξασφάλιση άδειας από την αρμόδια υπηρεσία δημόσιας διοίκησης της χώρας, με βάση τη γεωγραφική θέση του ακινήτου. Η απόκτηση κρατικών περιουσιακών στοιχείων δεν υπόκειται σε καμία δέσμευση.
 EL: Σύμφωνα με τον Νόμο αριθ. 1892/90, για την απόκτηση γης σε παραμεθόριες περιοχές απαιτείται άδεια του Υπουργείου Άμυνας. Βάσει των διοικητικών πρακτικών, χορηγείται εύκολα άδεια για την υλοποίηση άμεσων επενδύσεων.
 HR: Καμία δέσμευση όσον αφορά την απόκτηση ακινήτων από φορείς παροχής υπηρεσιών που δεν είναι εγκατεστημένοι και δεν έχουν συσταθεί ως εταιρείες στην Κροατία. Επιτρέπεται η απόκτηση ακινήτων τα οποία είναι απαραίτητα για την παροχή υπηρεσιών από εταιρείες που είναι εγκατεστημένες και έχουν συσταθεί στην Κροατία ως νομικά πρόσωπα. Για την απόκτηση ακινήτων τα οποία είναι απαραίτητα για την παροχή υπηρεσιών από υποκαταστήματα απαιτείται έγκριση από το Υπουργείο Δικαιοσύνης. Δεν επιτρέπεται η απόκτηση γεωργικών εκτάσεων από αλλοδαπά νομικά ή φυσικά πρόσωπα.
 IE: Για τον προσπορισμό κέρδους σε ιρλανδικές εκτάσεις γης από εγχώριες ή αλλοδαπές εταιρείες ή από υπηκόους άλλων χωρών απαιτείται προηγούμενη γραπτή έγκριση από την Επιτροπή Εγγείου Ιδιοκτησίας. Η απαίτηση αυτή αίρεται στις περιπτώσεις εκτάσεων


text:
γης που προορίζονται για βιομηχανική χρήση (εξαιρουμένης της γεωργικής βιομηχανίας), με την επιφύλαξη πιστοποίησης προς τον σκοπό αυτό από τον υπουργό Επιχειρήσεων, Εμπορίου και Απασχόλησης. Ο εν λόγω νόμος δεν ισχύει για τις εκτάσεις γης που βρίσκονται εντός των αστικών ορίων, για τις οποίες απαιτείται προηγούμενη άδεια.
 IT: Η αγορά ακινήτων από αλλοδαπά φυσικά και νομικά πρόσωπα υπόκειται στην προϋπόθεση της αμοιβαιότητας.
 LT: Η απόκτηση κυριότητας γαιών, εσωτερικών πλωτών οδών και δασικών εκτάσεων επιτρέπεται σε αλλοδαπά πρόσωπα που πληρούν τα κριτήρια της ευρωπαϊκής και διατλαντικής ολοκλήρωσης. Η διαδικασία για την απόκτηση εκτάσεων γης, οι όροι και οι προϋποθέσεις, καθώς και οι περιορισμοί, ορίζονται βάσει του συνταγματικού δικαίου.
 LV: Όσον αφορά την απόκτηση αγροτικών εκτάσεων γης από υπηκόους τρίτης χώρας, μεταξύ άλλων όσον αφορά τη διαδικασία χορήγησης άδειας για την απόκτηση αγροτικών εκτάσεων γης.
 PL: Για την άμεση ή έμμεση απόκτηση ακινήτων απαιτείται άδεια. Η άδεια εκδίδεται με διοικητική απόφαση αρμόδιου υπουργού για θέματα εσωτερικών υποθέσεων, με τη συγκατάθεση του υπουργού Εθνικής Άμυνας και, σε περίπτωση γεωργικών εκτάσεων γης, με τη συγκατάθεση επίσης του υπουργού Γεωργίας και Αγροτικής Ανάπτυξης. Καμία δέσμευση όσον αφορά την απόκτηση κρατικών περιουσιακών στοιχείων, δηλαδή δυνάμει των ρυθμίσεων που διέπουν τη διαδικασία ιδιωτικοποίησης (για τον τρόπο 3).
 RO: Δεν επιτρέπεται η απόκτηση της κυριότητας οποιουδήποτε είδους αγροτεμαχίου, μέσω πράξεων εν ζωή, από φυσικά πρόσωπα που δεν έχουν ρουμανική ιθαγένεια και μόνιμη κατοικία στη Ρουμανία ούτε από νομικά πρόσωπα που δεν έχουν ρουμανική ιθαγένεια και έδρα στη Ρουμανία.
 SI: Η Σλοβενία επιφυλάσσεται του δικαιώματος να επιτρέπει την απόκτηση ακινήτων στο έδαφος της Δημοκρατίας της Σλοβενίας από νομικά πρόσωπα τα οποία είναι εγκατεστημένα στη Δημοκρατία της Σλοβενίας με συμμετοχή ξένου κεφαλαίου, καθώς και την απόκτηση ακινήτων μόνον από υποκαταστήματα που έχουν συσταθεί στη Δημοκρατία της Σλοβενίας από αλλοδαπά πρόσωπα, εξαιρουμένων των εκτάσεων γης που είναι απαραίτητες για την άσκηση των οικονομικών δραστηριοτήτων για τις οποίες έχουν συσταθεί. Σύμφωνα με τον νόμο περί εμπορικών εταιρειών, υποκατάστημα εγκατεστημένο στη Δημοκρατία της Σλοβενίας δεν θεωρείται νομικό πρόσωπο, αλλά, όσον αφορά τη λειτουργία του, υπόκειται στο ίδιο καθεστώς μεταχείρισης με θυγατρική εταιρεία, διάταξη που συνάδει με το άρθρο XXVIII στοιχείο ζ) της GATS.
 SK: Καμία δέσμευση για την απόκτηση εκτάσεων γης (για τους τρόπους παροχής 3 και 4). Αλλοδαπές εταιρείες ή φυσικά πρόσωπα δεν επιτρέπεται να αποκτούν γεωργικές και δασικές εκτάσεις γης εκτός των ορίων της δομημένης περιοχής ενός δήμου ούτε ορισμένα άλλα είδη εκτάσεων γης (π.χ. φυσικοί πόροι, λίμνες, ποταμοί, δημόσιες οδοί κ.λπ.).
 Αναγνώριση
 EU: Δεν ισχύουν υποχρεώσεις εθνικής μεταχείρισης ή μεταχείρισης του μάλλον ευνοημένου κράτους όσον αφορά τις οδηγίες της Ευρωπαϊκής Ένωσης για την αμοιβαία αναγνώριση των διπλωμάτων. Το δικαίωμα παροχής νομοθετικώς κατοχυρωμένης επαγγελματικής υπηρεσίας σε κράτος μέλος της Ευρωπαϊκής Ένωσης δεν συνεπάγεται το δικαίωμα παροχής της εν λόγω υπηρεσίας σε άλλο κράτος μέλος (4).
 Ειδικότερα όσον αφορά το καθεστώς μεταχείρισης του μάλλον ευνοούμενου κράτους
 Η Ευρωπαϊκή Ένωση επιφυλάσσεται του δικαιώματος να θεσπίζει ή να διατηρεί κάθε μέτρο το οποίο εξασφαλίζει καθεστώς διαφοροποιημένης μεταχείρισης δυνάμει διεθνών επενδυτικών συμβάσεων ή άλλων εμπορικών συμφωνιών που ισχύουν ή έχουν υπογραφεί πριν από την ημερομηνία


text:
έναρξης ισχύος της παρούσας συμφωνίας.
 Η Ευρωπαϊκή Ένωση επιφυλάσσεται του δικαιώματος να θεσπίζει ή να διατηρεί κάθε μέτρο το οποίο εξασφαλίζει καθεστώς διαφοροποιημένης μεταχείρισης όσον αφορά το δικαίωμα εγκατάστασης υπηκόων ή επιχειρήσεων μέσω υφιστάμενων ή μελλοντικών διμερών συμφωνιών μεταξύ των ακόλουθων κρατών μελών της Ευρωπαϊκής Ένωσης: Το Βέλγιο, η Γαλλία, η Γερμανία, η Δανία, η Ελλάδα, το Ηνωμένο Βασίλειο, η Ιρλανδία, η Ισπανία, η Ιταλία, οι Κάτω Χώρες, η Κύπρος, το Λουξεμβούργο και η Πορτογαλία, καθώς και οποιαδήποτε από τις ακόλουθες χώρες ή πριγκιπάτα: Άγιος Μαρίνος, Μονακό, Ανδόρα και Βατικανό.
 Η Ευρωπαϊκή Ένωση επιφυλάσσεται του δικαιώματος να θεσπίζει ή να διατηρεί κάθε μέτρο το οποίο εξασφαλίζει καθεστώς διαφοροποιημένης μεταχείρισης σε μια χώρα δυνάμει οποιασδήποτε υφιστάμενης ή μελλοντικής διμερούς ή πολυμερούς συμφωνίας, η οποία:
 α)
 δημιουργεί εσωτερική αγορά υπηρεσιών και επενδύσεων·
 β)
 παρέχει το δικαίωμα εγκατάστασης· ή
 γ)
 προϋποθέτει την προσέγγιση των νομοθεσιών σε έναν ή περισσότερους οικονομικούς τομείς.
 Για τους σκοπούς της παρούσας εξαίρεσης, ισχύουν οι ακόλουθοι ορισμοί:
 α)
 «Εσωτερική αγορά υπηρεσιών και επενδύσεων»: χώρος χωρίς εσωτερικά σύνορα στον οποίο διασφαλίζεται η ελεύθερη κυκλοφορία των υπηρεσιών, των κεφαλαίων και των προσώπων.
 β)
 «Δικαίωμα εγκατάστασης»: υποχρέωση ουσιαστικής κατάργησης όλων των φραγμών που παρεμποδίζουν την εγκατάσταση μεταξύ των συμβαλλόμενων μερών της συμφωνίας περιφερειακής οικονομικής ολοκλήρωσης με την έναρξη ισχύος της εν λόγω συμφωνίας. Το δικαίωμα εγκατάστασης περιλαμβάνει το δικαίωμα των υπηκόων των συμβαλλόμενων μερών της συμφωνίας περιφερειακής οικονομικής ολοκλήρωσης να συστήνουν και να διαχειρίζονται επιχειρήσεις με τους ίδιους όρους που προβλέπονται για τους υπηκόους από το δίκαιο της χώρας στην οποία βρίσκεται εγκατεστημένη η επιχείρηση.
 γ)
 «Προσέγγιση νομοθεσίας»:
 i)
 ευθυγράμμιση της νομοθεσίας ενός ή περισσότερων συμβαλλόμενων μερών της συμφωνίας περιφερειακής οικονομικής ολοκλήρωσης με τη νομοθεσία του ή των αντισυμβαλλόμενων της εν λόγω συμφωνίας· ή
 ii)
 ενσωμάτωση της κοινής νομοθεσίας στην εθνική νομοθεσία των συμβαλλόμενων μερών της συμφωνίας περιφερειακής οικονομικής ολοκλήρωσης.
 Η εν λόγω ευθυγράμμιση ή ενσωμάτωση πραγματοποιείται, και θεωρείται ότι πραγματοποιείται, μόνον από τη στιγμή που εντάσσεται στην εθνική νομοθεσία του συμβαλλόμενου ή των συμβαλλόμενων μερών της συμφωνίας περιφερειακής οικονομικής ολοκλήρωσης.
 Τομεακές επιφυλάξεις
 BG: Ορισμένες οικονομικές δραστηριότητες που συνδέονται με την εκμετάλλευση ή τη χρήση κρατικής ή δημόσιας ιδιοκτησίας υπόκεινται σε συμβάσεις παραχώρησης, οι οποίες συνάπτονται βάσει των διατάξεων του νόμου περί συμβάσεων παραχώρησης.
 Οι εμπορικές εταιρείες, στις οποίες το κράτος ή κάποιος δήμος κατέχει μερίδιο του κεφαλαίου που υπερβαίνει το 50 %, δεν επιτρέπεται να εκτελούν συναλλαγές με σκοπό τη διάθεση πάγιων στοιχείων ενεργητικού της εταιρείας, για τη σύναψη συμβάσεων απόκτησης συμμετοχής, μίσθωσης, κοινής δραστηριότητας, πίστωσης, εξασφάλισης παραδοτέων, καθώς και για τυχόν ενοχές που προκύπτουν από συναλλαγματικές, εκτός εάν επιτρέπονται από τον Οργανισμό Ιδιωτικοποίησης ή από άλλο κρατικό ή περιφερειακό φορέα, όποιο αποτελεί την αρμόδια αρχή.
 DK, FI, SE: Μέτρα που έχουν λάβει η Δανία, η Σουηδία και η Φινλανδία με σκοπό την προώθηση της σκανδιναβικής συνεργασίας, όπως τα ακόλουθα:
 α)
 χρηματοδοτική στήριξη έργων έρευνας και ανάπτυξης (Ε&Α) (Nordic Industrial Fund)·
 β)
 χρηματοδότηση μελετών σκοπιμότητας για διεθνή έργα (Nordic Fund for Project Exports)· και
 γ)
 χρηματοδοτική συνδρομή σε εταιρείες (5) που χρησιμοποιούν περιβαλλοντική τεχνολογία (Nordic Environment Finance Corporation).
 Η παρούσα επιφύλαξη


text:
δεν θίγει την εξαίρεση των συμβάσεων προμήθειας ενός εκ των συμβαλλόμενων μερών, των επιδοτήσεων ή της κρατικής στήριξης για τις συναλλαγές στον τομέα των υπηρεσιών, όπως προβλέπεται στο άρθρο 141 της παρούσας συμφωνίας.
 PT: Άρση των απαιτήσεων ιθαγένειας για την άσκηση ορισμένων δραστηριοτήτων και επαγγελμάτων από φυσικά πρόσωπα που παρέχουν υπηρεσίες για χώρες στις οποίες η πορτογαλική είναι η επίσημη γλώσσα (Ανγκόλα, Βραζιλία, Γουινέα Μπισάου, Μοζαμβίκη, Πράσινο Ακρωτήριο και Σάο Τομέ και Πρίνσιπε).
 Καθεστώς μεταχείρισης του μάλλον ευνοούμενου κράτους ως προς τις μεταφορές:
 EU: Κάθε μέτρο το οποίο εξασφαλίζει καθεστώς διαφοροποιημένης μεταχείρισης σε τρίτη χώρα δυνάμει υφιστάμενων ή μελλοντικών συμφωνιών που αφορούν την πρόσβαση σε εσωτερικές πλωτές οδούς (συμπεριλαμβανομένων των συμφωνιών που έχουν συναφθεί μετά τη σύνδεση Ρήνου-Μάιν-Δούναβη), βάσει των οποίων ορισμένα δικαιώματα διέλευσης ανήκουν αποκλειστικά σε φορείς εκμετάλλευσης που εδρεύουν στις ενδιαφερόμενες χώρες και πληρούν τα κριτήρια ιθαγένειας όσον αφορά το καθεστώς ιδιοκτησίας τους. Με την επιφύλαξη των κανονισμών για την εφαρμογή της σύμβασης του Μάνχαϊμ για τη ναυσιπλοΐα στον Ρήνο. Το παρόν μέρος της επιφύλαξης ισχύει μόνο για τα ακόλουθα κράτη μέλη της Ευρωπαϊκής Ένωσης: BE, FR, DE και NL. Εσωτερικές πλωτές μεταφορές (CPC 722).
 FI: Επιφύλαξη καθεστώτος διαφοροποιημένης μεταχείρισης σε μια χώρα δυνάμει υφιστάμενων ή μελλοντικών διμερών συμφωνιών που εξαιρούν σκάφη νηολογημένα υπό αλλοδαπή σημαία συγκεκριμένης άλλης χώρας ή οχήματα ταξινομημένα στο εξωτερικό από τη γενική απαγόρευση παροχής ενδομεταφορών (καμποτάζ) (συμπεριλαμβανομένων των συνδυασμένων μεταφορών, οδικών και σιδηροδρομικών) στη Φινλανδία, βάσει της αρχής της αμοιβαιότητας (μέρος της CPC 711, μέρος της 712, μέρος της 721).
 SE: Είναι δυνατή η λήψη μέτρων σε αμοιβαία βάση τα οποία επιτρέπουν σε σκάφη από την Αρμενία που φέρουν τη σημαία της Αρμενίας να πραγματοποιούν ενδομεταφορές (καμποτάζ) στη Σουηδία, υπό την προϋπόθεση ότι η Αρμενία επιτρέπει σε σκάφη νηολογημένα υπό τη σημαία της Σουηδίας να πραγματοποιούν ενδομεταφορές στην Αρμενία. Ο ειδικός σκοπός της παρούσας επιφύλαξης εξαρτάται από το περιεχόμενο της δυνητικής αμοιβαία συμφωνηθείσας μελλοντικής συμφωνίας μεταξύ της Αρμενίας και της Σουηδίας (CPC 7211, 7212).
 BG: Στον βαθμό που η Αρμενία επιτρέπει σε φορείς παροχής υπηρεσιών από τη Βουλγαρία να παρέχουν υπηρεσίες διακίνησης φορτίων και υπηρεσίες φύλαξης και αποθήκευσης σε θαλάσσιους και ποτάμιους λιμένες, περιλαμβανομένων υπηρεσιών σχετικών με εμπορευματοκιβώτια και προϊόντα σε εμπορευματοκιβώτια, η Βουλγαρία θα επιτρέπει σε φορείς παροχής υπηρεσιών από την Αρμενία να παρέχουν υπηρεσίες διακίνησης φορτίων και υπηρεσίες φύλαξης και αποθήκευσης σε θαλάσσιους και ποτάμιους λιμένες, περιλαμβανομένων υπηρεσιών σχετικών με εμπορευματοκιβώτια και προϊόντα σε εμπορευματοκιβώτια με τους ίδιους όρους (μέρος της CPC 741, μέρος της 742).
 DE: Η ναύλωση ξένων πλοίων από καταναλωτές που κατοικούν στη Γερμανία μπορεί να υπόκειται σε προϋπόθεση αμοιβαιότητας (CPC 7213, 7223, 83103).
 EU: Επιφυλάσσεται του δικαιώματος να εξασφαλίζει διαφοροποιημένη μεταχείριση σε μια χώρα δυνάμει υφιστάμενων ή μελλοντικών διμερών συμφωνιών που αφορούν διεθνείς εμπορευματικές μεταφορές (συμπεριλαμβανομένων των συνδυασμένων μεταφορών — οδικών ή σιδηροδρομικών) και επιβατικές μεταφορές, και έχουν συναφθεί ή πρόκειται να συναφθούν μεταξύ της Ευρωπαϊκής Ένωσης ή των κρατών μελών της Ευρωπαϊκής Ένωσης και τρίτης χώρας (CPC 7111, 7112, 7121, 7122, 7123). Το εν λόγω καθεστώς μεταχείρισης ενδέχεται:
 α)
 να περιορίζει την παροχή των σχετικών υπηρεσιών


text:
μεταφορών μεταξύ των συμβαλλόμενων μερών ή στο έδαφος των συμβαλλόμενων μερών σε οχήματα ταξινομημένα σε κάθε συμβαλλόμενο μέρος (6)· ή
 β)
 να προβλέπει φορολογικές εξαιρέσεις για τέτοιου είδους οχήματα.
 BG: Μέτρα που λαμβάνονται στο πλαίσιο υφιστάμενων ή μελλοντικών συμφωνιών που διατηρούν ή περιορίζουν την παροχή αυτού του είδους των μεταφορικών υπηρεσιών και προσδιορίζουν τους όρους και τις προϋποθέσεις της εν λόγω παροχής υπηρεσιών, συμπεριλαμβανομένων των αδειών διαμετακόμισης ή των προτιμησιακών οδικών τελών, στο έδαφος της Βουλγαρίας ή κατά τη διέλευση των συνόρων της Βουλγαρίας (CPC 7111, 7112).
 HR: Μέτρα που λαμβάνονται στο πλαίσιο υφιστάμενων ή μελλοντικών συμφωνιών σχετικά με τις διεθνείς οδικές μεταφορές και διατηρούν ή περιορίζουν την παροχή μεταφορικών υπηρεσιών προς τα οικεία συμβαλλόμενα μέρη και προσδιορίζουν τις προϋποθέσεις λειτουργίας, συμπεριλαμβανομένων των αδειών διαμετακόμισης ή των προτιμησιακών οδικών τελών για μεταφορικές υπηρεσίες κατά την είσοδο, την κυκλοφορία, τη διέλευση και την έξοδο από την Κροατία (CPC 7111, 7112).
 CZ: Μέτρα που λαμβάνονται βάσει υφιστάμενων ή μελλοντικών συμφωνιών και διατηρούν ή περιορίζουν την παροχή μεταφορικών υπηρεσιών προς τα οικεία συμβαλλόμενα μέρη και προσδιορίζουν τις προϋποθέσεις λειτουργίας, συμπεριλαμβανομένων των αδειών διαμετακόμισης ή των προτιμησιακών οδικών τελών για μεταφορικές υπηρεσίες κατά την είσοδο, την κυκλοφορία, τη διέλευση και την έξοδο από την Τσεχική Δημοκρατία (CPC 7121, 7122, 7123).
 EE: Επιφύλαξη καθεστώτος διαφοροποιημένης μεταχείρισης σε χώρα δυνάμει υφιστάμενων ή μελλοντικών συμφωνιών σχετικά με τις διεθνείς οδικές μεταφορές (συμπεριλαμβανομένων των συνδυασμένων μεταφορών — οδικών ή σιδηροδρομικών), με τη διατήρηση ή τον περιορισμό της παροχής μεταφορικών υπηρεσιών προς τα συμβαλλόμενα μέρη κατά την είσοδο, την κυκλοφορία, τη διέλευση και την έξοδο από την Εσθονία σε οχήματα ταξινομημένα σε κάθε συμβαλλόμενο μέρος και την παροχή φοροαπαλλαγής για τα εν λόγω οχήματα.
 LT: Μέτρα που λαμβάνονται στο πλαίσιο διμερών συμφωνιών και διέπουν τις μεταφορικές υπηρεσίες προς τα οικεία συμβαλλόμενα μέρη και προσδιορίζουν τις προϋποθέσεις λειτουργίας, συμπεριλαμβανομένης της άδειας για τη διμερή διαμετακόμιση και άλλων αδειών μεταφοράς για μεταφορικές υπηρεσίες κατά την είσοδο, τη διέλευση και την έξοδο από το έδαφος της Λιθουανίας και τα οδικά τέλη και τις επιβαρύνσεις (CPC 7121, 7122, 7123).
 SK: Μέτρα που λαμβάνονται βάσει υφιστάμενων ή μελλοντικών συμφωνιών και διατηρούν ή περιορίζουν την παροχή μεταφορικών υπηρεσιών προς τα οικεία συμβαλλόμενα μέρη και προσδιορίζουν τις προϋποθέσεις λειτουργίας, συμπεριλαμβανομένων των αδειών διαμετακόμισης ή των προτιμησιακών οδικών τελών για μεταφορικές υπηρεσίες κατά την είσοδο, την κυκλοφορία, τη διέλευση και την έξοδο από τη Σλοβακία (CPC 7121, 7122, 7123).
 ES: Η χορήγηση άδειας για την εγκατάσταση εμπορικής παρουσίας στην Ισπανία μπορεί να απορριφθεί σε φορείς παροχής υπηρεσιών των οποίων η χώρα προέλευσης δεν παρέχει σε ισπανικούς φορείς παροχής υπηρεσιών πραγματική πρόσβαση στην αγορά (CPC 7123).
 BG, CZ και SK: Μέτρα που λαμβάνονται βάσει υφιστάμενων ή μελλοντικών συμφωνιών και διέπουν τα δικαιώματα διέλευσης, τους όρους λειτουργίας και την παροχή μεταφορικών υπηρεσιών στην επικράτεια της Βουλγαρίας, της Τσεχικής Δημοκρατίας και της Σλοβακίας καθώς και μεταξύ αυτών των χωρών.
 EU: Επιφύλαξη καθεστώτος διαφοροποιημένης μεταχείρισης σε τρίτη χώρα δυνάμει υφιστάμενων ή μελλοντικών διμερών συμφωνιών που αφορούν τις ακόλουθες επικουρικές υπηρεσίες αεροπορικών μεταφορών:
 α)
 την πώληση και το μάρκετινγκ υπηρεσιών αεροπορικών μεταφορών·


text:
β)
 υπηρεσίες ηλεκτρονικού συστήματος κρατήσεων (CRS)· και
 γ)
 άλλες επικουρικές υπηρεσίες αεροπορικών μεταφορών, όπως οι υπηρεσίες επίγειας εξυπηρέτησης και οι υπηρεσίες εκμετάλλευσης αερολιμένα.
 Όσον αφορά τη συντήρηση και επισκευή αεροσκαφών και μερών αυτών, η Ευρωπαϊκή Ένωση επιφυλάσσεται του δικαιώματος να θεσπίζει ή να διατηρεί κάθε μέτρο το οποίο εξασφαλίζει καθεστώς διαφοροποιημένης μεταχείρισης σε τρίτη χώρα δυνάμει υφιστάμενων ή μελλοντικών εμπορικών συμφωνιών κατ’ εφαρμογή του άρθρου V της GATS.
 EU: Η Ευρωπαϊκή Ένωση επιφυλάσσεται του δικαιώματος να επιτρέπει μόνο σε αναγνωρισμένους οργανισμούς εξουσιοδοτημένους από την Ευρωπαϊκή Ένωση να προβαίνουν σε εκ του νόμου προβλεπόμενους ελέγχους και πιστοποιήσεις πλοίων εξ ονόματος των κρατών μελών. Ενδέχεται να προβλέπεται απαίτηση εγκατάστασης.
 PL: Στον βαθμό που η Αρμενία επιτρέπει την παροχή μεταφορικών υπηρεσιών εντός και διαμέσου του εδάφους της Αρμενίας από παρόχους υπηρεσιών επιβατικών και εμπορευματικών μεταφορών από την Πολωνία, η Πολωνία θα επιτρέπει την παροχή μεταφορικών υπηρεσιών από παρόχους υπηρεσιών επιβατικών και εμπορευματικών μεταφορών της Αρμενίας εντός και διαμέσου του εδάφους της Πολωνίας με τους ίδιους όρους.
 Α. Γεωργία, θήρα, δασοκομία και υλοτομία
 FR: Απαιτείται έγκριση για την εγκατάσταση γεωργικών επιχειρήσεων από εταιρείες τρίτων χωρών και για την απόκτηση αμπελώνων από επενδυτές εκτός Ευρωπαϊκής Ένωσης.
 AT, HR, HU, MT, RO: Δεν ισχύουν υποχρεώσεις εθνικής μεταχείρισης ή μεταχείρισης του μάλλον ευνοούμενου κράτους για την άσκηση γεωργικών δραστηριοτήτων.
 CY: Το μέγιστο επιτρεπόμενο ποσοστό συμμετοχής επενδυτών ανέρχεται στο 49 %.
 FI: Δεν ισχύουν υποχρεώσεις εθνικής μεταχείρισης ή μεταχείρισης του μάλλον ευνοούμενου κράτους για την εκτροφή ταράνδων.
 IE: Η εγκατάσταση κατοίκων της Αρμενίας στον τομέα των αλευρόμυλων υπόκειται σε χορήγηση άδειας.
 BG: Δεν ισχύουν υποχρεώσεις εθνικής μεταχείρισης ή μεταχείρισης του μάλλον ευνοούμενου κράτους για την άσκηση υλοτομικών δραστηριοτήτων.
 SE: Η κατοχή και εκτροφή ταράνδων επιτρέπεται μόνο στους Σάμι.
 Β. Αλιεία και υδατοκαλλιέργεια
 EU: Η πρόσβαση σε βιολογικούς πόρους και αλιευτικά πεδία που βρίσκονται στα θαλάσσια ύδατα τα οποία υπάγονται στην κυριαρχία ή στη δικαιοδοσία κρατών μελών της Ευρωπαϊκής Ένωσης, καθώς και η χρήση αυτών, ενδέχεται να περιορίζεται στα αλιευτικά σκάφη που φέρουν τη σημαία κράτους μέλους της Ευρωπαϊκής Ένωσης, εκτός εάν προβλέπεται διαφορετικά.
 CY: Το μέγιστο ποσοστό ιδιοκτησίας σκάφους/πλοίου που ανήκει στην κατοχή τρίτης χώρας ανέρχεται στο 49 % και υπόκειται σε χορήγηση άδειας.
 SE: Ένα πλοίο θεωρείται σουηδικό και μπορεί να φέρει τη σουηδική σημαία, εάν το πλειοψηφικό μερίδιο του πλοίου ανήκει στην κατοχή πολιτών ή νομικών προσώπων της Σουηδίας. Η κυβέρνηση μπορεί να επιτρέπει σε αλλοδαπά σκάφη να φέρουν τη σουηδική σημαία, εάν οι δραστηριότητές τους τελούν υπό τον έλεγχο των σουηδικών αρχών ή εάν ο ιδιοκτήτης τους έχει μόνιμη κατοικία στη Σουηδία. Επιτρέπεται επίσης η νηολόγηση στο σουηδικό μητρώο σκαφών τα οποία ανήκουν τουλάχιστον κατά 50 % σε υπηκόους του ΕΟΧ ή σε εταιρείες που έχουν την καταστατική τους έδρα, την κεντρική τους διοίκηση ή την κύρια εγκατάστασή τους στον ΕΟΧ, και των οποίων η δραστηριότητα τελεί υπό τον έλεγχο των σουηδικών αρχών. Επαγγελματική άδεια αλιείας, η οποία απαιτείται για την άσκηση επαγγελματικής αλιείας, μπορεί να χορηγηθεί εάν η αλιεία συνδέεται με τον σουηδικό αλιευτικό κλάδο. Η σύνδεση αυτή μπορεί να υφίσταται, για παράδειγμα, όταν


text:
το ήμισυ των αλιευμάτων εκφορτώνονται κατά τη διάρκεια του ημερολογιακού έτους (σε αξία) στη Σουηδία, το ήμισυ των αλιευτικών δρομολογίων έχουν ως αφετηρία σουηδικό λιμένα ή το ήμισυ των πληρωμάτων του αλιευτικού στόλου έχουν την έδρα τους στη Σουηδία. Για σκάφη μήκους άνω των πέντε μέτρων, απαιτείται άδεια σκάφους, επιπλέον της επαγγελματικής άδειας αλιείας. Άδεια χορηγείται εάν, μεταξύ άλλων, το σκάφος είναι νηολογημένο στο εθνικό μητρώο και το σκάφος έχει πραγματική οικονομική σύνδεση με τη Σουηδία. Ο κυβερνήτης εμπορικού ή παραδοσιακού σκάφους πρέπει να είναι υπήκοος κράτους μέλους του ΕΟΧ. Ο Οργανισμός Μεταφορών της Σουηδίας δύναται να χορηγεί απαλλαγές.
 SI: Κατά τη διέλευση μέσω των χωρικών υδάτων της Δημοκρατίας της Σλοβενίας από αλλοδαπά αλιευτικά σκάφη, απαγορεύεται η αλίευση ή ανάσυρση ιχθύων και άλλων θαλάσσιων οργανισμών από τη θάλασσα και τον θαλάσσιο πυθμένα. Η εν λόγω απαγόρευση ισχύει επίσης για αλλοδαπά αλιευτικά σκάφη. Τα πλοία μπορούν να φέρουν σλοβενική σημαία εάν ποσοστό ιδιοκτησίας του σκάφους άνω του 50 % ανήκει σε υπηκόους της Ευρωπαϊκής Ένωσης ή σε νομικά πρόσωπα που έχουν την έδρα τους σε κράτος μέλος της Ευρωπαϊκής Ένωσης. Εκμεταλλεύσεις υδατοκαλλιέργειας που εκτρέφουν οργανισμούς για εμπλουτισμό των αποθεμάτων πρέπει να είναι εγγεγραμμένες στα αντίστοιχα μητρώα της Σλοβενίας.
 UK: Δεν ισχύουν υποχρεώσεις εθνικής μεταχείρισης ή μεταχείρισης του μάλλον ευνοούμενου κράτους για την εξαγορά πλοίων υπό σημαία Ηνωμένου Βασιλείου, εκτός εάν η επένδυση βρίσκεται κατά τουλάχιστον 75 % στην κατοχή Βρετανών πολιτών και/ή εταιρειών που ελέγχονται κατά τουλάχιστον 75 % από Βρετανούς πολίτες, οι οποίοι έχουν σε κάθε περίπτωση τη μόνιμη κατοικία και την έδρα τους στο Ηνωμένο Βασίλειο. Η διαχείριση, η διοίκηση και ο έλεγχος των σκαφών πρέπει να ασκείται από το έδαφος του Ηνωμένου Βασιλείου.
 Γ. Εκμετάλλευση μεταλλείων και λατομείων
 EU: Δεν ισχύουν υποχρεώσεις εθνικής μεταχείρισης ή μεταχείρισης του μάλλον ευνοούμενου κράτους για νομικά πρόσωπα που ελέγχονται (7) από φυσικά ή νομικά πρόσωπα χώρας που δεν είναι μέλος της Ευρωπαϊκής Ένωσης, στην οποία αντιστοιχεί ποσοστό άνω του 5 % των εισαγωγών πετρελαίου ή φυσικού αερίου της Ευρωπαϊκής Ένωσης. Δεν ισχύουν υποχρεώσεις εθνικής μεταχείρισης ή μεταχείρισης του μάλλον ευνοούμενου κράτους για απευθείας ίδρυση υποκαταστήματος (απαιτείται σύσταση εταιρείας).
 Δ. Μεταποίηση
 EU: Δεν ισχύουν υποχρεώσεις εθνικής μεταχείρισης ή μεταχείρισης του μάλλον ευνοούμενου κράτους για νομικά πρόσωπα τα οποία ελέγχονται (8) από φυσικά ή νομικά πρόσωπα χώρας που δεν είναι μέλος της Ευρωπαϊκής Ένωσης, στην οποία αντιστοιχεί ποσοστό άνω του 5 % των εισαγωγών πετρελαίου ή φυσικού αερίου της Ευρωπαϊκής Ένωσης. Δεν ισχύουν υποχρεώσεις εθνικής μεταχείρισης ή μεταχείρισης του μάλλον ευνοούμενου κράτους για απευθείας ίδρυση υποκαταστήματος (απαιτείται σύσταση εταιρείας).
 IT: Οι ιδιοκτήτες εταιρειών εκδόσεων και εκτυπώσεων και οι εκδότες πρέπει να είναι πολίτες κράτους μέλους της Ευρωπαϊκής Ένωσης. Οι επιχειρήσεις πρέπει να έχουν την έδρα τους σε κράτος μέλος της Ευρωπαϊκής Ένωσης.
 HR: Απαίτηση μόνιμης κατοικίας για δραστηριότητες εκδόσεων, εκτυπώσεων και αναπαραγωγής προεγγεγραμμένων μέσων.
 SE: Φυσικά πρόσωπα τα οποία είναι ιδιοκτήτες περιοδικών εκδόσεων που τυπώνονται και εκδίδονται στη Σουηδία πρέπει να είναι μόνιμοι κάτοικοι Σουηδίας ή πολίτες του ΕΟΧ. Νομικά πρόσωπα τα οποία είναι ιδιοκτήτες των εν λόγω περιοδικών εκδόσεων πρέπει να είναι εγκατεστημένα


text:
στον ΕΟΧ. Για τις περιοδικές εκδόσεις που τυπώνονται και δημοσιεύονται στη Σουηδία, καθώς και για άλλες μορφές εγγραφών με τεχνικά μέσα, πρέπει να ορίζεται υπεύθυνος αρχισυντάκτης, ο οποίος πρέπει να έχει έδρα στη Σουηδία.
 Για την παραγωγή, τη μεταφορά και τη διανομή για ίδιο λογαριασμό ηλεκτρικής ενέργειας, φυσικού αερίου, ατμού και ζεστού νερού (9) (με εξαίρεση την παραγωγή ηλεκτρισμού από πυρηνική ενέργεια):
 EU: Δεν ισχύουν υποχρεώσεις εθνικής μεταχείρισης ή μεταχείρισης του μάλλον ευνοούμενου κράτους για την παραγωγή ηλεκτρικής ενέργειας, τη μεταφορά και τη διανομή ηλεκτρικού ρεύματος για ίδιο λογαριασμό, καθώς και για την παραγωγή φυσικού αερίου και τη διανομή αέριων καυσίμων.
 Για την παραγωγή, μεταφορά και διανομή ατμού και ζεστού νερού:
 EU: Δεν ισχύουν υποχρεώσεις εθνικής μεταχείρισης ή μεταχείρισης του μάλλον ευνοούμενου κράτους για νομικά πρόσωπα (10) τα οποία ελέγχονται από φυσικά ή νομικά πρόσωπα χώρας που δεν είναι μέλος της Ευρωπαϊκής Ένωσης, στην οποία αντιστοιχεί ποσοστό άνω του 5 % των εισαγωγών πετρελαίου, ηλεκτρικής ενέργειας ή φυσικού αερίου της Ευρωπαϊκής Ένωσης. Καμία δέσμευση για απευθείας ίδρυση υποκαταστήματος (απαιτείται σύσταση εταιρείας).
 FI: Δεν ισχύουν υποχρεώσεις εθνικής μεταχείρισης ή μεταχείρισης του μάλλον ευνοούμενου κράτους για την παραγωγή, μεταφορά και διανομή ατμού και ζεστού νερού.
 1. Υπηρεσίες προς επιχειρήσεις
 Επαγγελματικές υπηρεσίες
 EU: Δεν ισχύουν υποχρεώσεις εθνικής μεταχείρισης ή μεταχείρισης του μάλλον ευνοούμενου κράτους, αφενός, όσον αφορά τις υπηρεσίες νομικού συμβούλου και τις υπηρεσίες σύνταξης και επικύρωσης νομικών εγγράφων που παρέχονται από επαγγελματίες νομικούς οι οποίοι ασκούν δημόσιο λειτούργημα, όπως οι συμβολαιογράφοι, οι δικαστικοί επιμελητές («huissiers de justice») ή άλλοι δημόσιοι λειτουργοί και αξιωματούχοι («officiers publics et ministériels») και, αφετέρου, όσον αφορά τις υπηρεσίες που παρέχονται από δικαστικούς επιμελητές οι οποίοι διορίζονται με επίσημη πράξη της κυβέρνησης.
 EU: Για την άσκηση δικηγορίας σε θέματα εσωτερικού δικαίου (της Ευρωπαϊκής Ένωσης και των κρατών μελών) ισχύει η απαίτηση της ιδιότητας πλήρους μέλους δικηγορικού συλλόγου, η οποία υπόκειται σε προϋπόθεση ιθαγένειας και/ή μόνιμης κατοικίας.
 AT: Όσον αφορά τις νομικές υπηρεσίες, προϋπόθεση ιθαγένειας για την παροχή νομικών υπηρεσιών μέσω εμπορικής παρουσίας. Η συμμετοχή αλλοδαπών δικηγόρων (οι οποίοι πρέπει να διαθέτουν άδεια άσκησης δικηγορίας στη χώρα προέλευσής τους) στο μετοχικό κεφάλαιο, καθώς και το μερίδιό τους στα αποτελέσματα χρήσης οποιασδήποτε δικηγορικής εταιρείας δεν μπορεί να υπερβαίνει το ποσοστό του 25 %. Οι εν λόγω αλλοδαποί δικηγόροι δεν επιτρέπεται να ασκούν καθοριστική επιρροή στη διαδικασία λήψης αποφάσεων. Για αλλοδαπούς μειοψηφικούς επενδυτές, ή για το εξουσιοδοτημένο προσωπικό τους, η παροχή νομικών υπηρεσιών επιτρέπεται μόνον όσον αφορά το δημόσιο διεθνές δίκαιο και το δίκαιο της έννομης τάξης στην οποία δικαιούνται να ασκούν δικηγορία· για την παροχή νομικών υπηρεσιών όσον αφορά το εσωτερικό δίκαιο (της Ευρωπαϊκής Ένωσης και των κρατών μελών), συμπεριλαμβανομένης της παράστασης ενώπιον δικαστηρίων ισχύει η απαίτηση της ιδιότητας πλήρους μέλους δικηγορικού συλλόγου, η οποία υπόκειται σε προϋπόθεση ιθαγένειας.
 AT: Όσον αφορά την παροχή υπηρεσιών λογιστικής, τήρησης λογιστικών βιβλίων, λογιστικού ελέγχου, καθώς και φοροτεχνικών υπηρεσιών, τόσο η συμμετοχή στο μετοχικό κεφάλαιο όσο και τα δικαιώματα ψήφου προσώπων με δικαίωμα άσκησης του επαγγέλματος, βάσει αλλοδαπής νομοθεσίας, δεν επιτρέπεται να υπερβαίνουν το ποσοστό του 25 %.
 AT: Δεν ισχύουν υποχρεώσεις εθνικής μεταχείρισης


text:
ή μεταχείρισης του μάλλον ευνοούμενου κράτους για ιατρικές υπηρεσίες (εκτός των υπηρεσιών ψυχολόγων και ψυχοθεραπευτών).
 AT, BG, HR: Δεν ισχύουν υποχρεώσεις εθνικής μεταχείρισης και μεταχείρισης του μάλλον ευνοούμενου κράτους όσον αφορά την παροχή νομικών υπηρεσιών σε θέματα του αντίστοιχου εσωτερικού δικαίου (της Ευρωπαϊκής Ένωσης και των κρατών μελών).
 AT, CY, EE, MT, SI: Δεν ισχύουν υποχρεώσεις εθνικής μεταχείρισης ή μεταχείρισης του μάλλον ευνοούμενου κράτους για κτηνιατρικές υπηρεσίες.
 BE: Όσον φορά τις νομικές υπηρεσίες, ισχύουν ποσοστώσεις για την παράσταση ενώπιον του ανώτατου ακυρωτικού δικαστηρίου («Cour de cassation») σε μη ποινικές υποθέσεις.
 BG: Οι αλλοδαποί δικηγόροι μπορούν να παρέχουν υπηρεσίες νομικής εκπροσώπησης μόνο σε υπηκόους της χώρας προέλευσής τους και υπό την προϋπόθεση της αρχής της αμοιβαιότητας, καθώς και σε συνεργασία με Βούλγαρο δικηγόρο. Για τις υπηρεσίες νομικής διαμεσολάβησης ισχύει η απαίτηση μόνιμης κατοικίας.
 BG: Όσον αφορά την παροχή νομικών υπηρεσιών, ορισμένες νομικές μορφές εταιρειών («advokatsko sadrujie» και «advokatsko drujestvo») προορίζονται αποκλειστικά για δικηγόρους που είναι πλήρη μέλη δικηγορικού συλλόγου της Βουλγαρίας.
 BG: Αλλοδαπές ελεγκτικές οντότητες (εκτός των χωρών της Ευρωπαϊκής Ένωσης και του ΕΟΧ) δύνανται να παρέχουν υπηρεσίες λογιστικού ελέγχου μόνο με την επιφύλαξη της αρχής της αμοιβαιότητας και υπό την προϋπόθεση ότι τα τρία τέταρτα των μελών των διοικητικών οργάνων και των εγγεγραμμένων στα αντίστοιχα μητρώα ελεγκτών που διενεργούν ελέγχους εξ ονόματος της οντότητας πληρούν απαιτήσεις ισοδύναμες προς τις αντίστοιχες απαιτήσεις που διέπουν τους Βούλγαρους ελεγκτές.
 BG: Η παροχή υπηρεσιών διαμεσολάβησης υπόκειται στην απαίτηση μόνιμης κατοικίας. Όσον αφορά την παροχή φορολογικών υπηρεσιών, ισχύει η προϋπόθεση ιθαγένειας κράτους μέλους της Ευρωπαϊκής Ένωσης.
 BG: Όσον αφορά τις υπηρεσίες αρχιτεκτονικής, πολεοδομικού σχεδιασμού και αρχιτεκτονικής τοπίου, τις υπηρεσίες μηχανικού και τις ολοκληρωμένες υπηρεσίες μηχανικού, αλλοδαπά φυσικά ή νομικά πρόσωπα, τα οποία διαθέτουν αναγνωρισμένες ικανότητες σχεδιασμού και σχετική άδεια βάσει της εθνικής τους νομοθεσίας, δύνανται να εκτελούν εργασίες τοπογραφικής αποτύπωσης και σχεδιασμού έργων στη Βουλγαρία ως ανεξάρτητοι επαγγελματίες, μόνον αφού κερδίσουν σχετικό διαγωνισμό και επιλεγούν ως εργολάβοι σύμφωνα με τους όρους και με τη διαδικασία που ορίζεται στον νόμο περί δημοσίων συμβάσεων.
 BG: Όσον αφορά τις υπηρεσίες αρχιτεκτονικής, πολεοδομικού σχεδιασμού και αρχιτεκτονικής τοπίου, τις υπηρεσίες μηχανικού και τις ολοκληρωμένες υπηρεσίες μηχανικού, για έργα εθνικής ή περιφερειακής σημασίας, οι Αρμένιοι επενδυτές πρέπει να ενεργούν στο πλαίσιο εταιρικής σχέσης, ή υπεργολαβίας, με τοπικούς επενδυτές. Όσον αφορά τις υπηρεσίες αρχιτεκτονικής, πολεοδομικού σχεδιασμού και αρχιτεκτονικής τοπίου, το αλλοδαπό ειδικευμένο προσωπικό πρέπει να διαθέτει τουλάχιστον διετή πείρα στον κλάδο των κατασκευών. Η παροχή υπηρεσιών πολεοδομικού σχεδιασμού και αρχιτεκτονικής τοπίου διέπεται από την προϋπόθεση ιθαγένειας.
 BG: Όσον αφορά τις υπηρεσίες πολεοδομίας και αρχιτεκτονικής τοπίου, ισχύει η προϋπόθεση ιθαγένειας.
 BG, CY, MT, SI: Δεν ισχύουν υποχρεώσεις εθνικής μεταχείρισης ή μεταχείρισης του μάλλον ευνοούμενου κράτους για υπηρεσίες μαιών και υπηρεσίες που παρέχονται από νοσηλευτές, φυσικοθεραπευτές και παραϊατρικό προσωπικό.
 CY: Προϋπόθεση ιθαγένειας για την παροχή υπηρεσιών αρχιτεκτονικής, πολεοδομικού σχεδιασμού και αρχιτεκτονικής τοπίου, καθώς και υπηρεσιών μηχανικού και ολοκληρωμένων υπηρεσιών μηχανικού.
 CY: Η παροχή νομικών υπηρεσιών, συμπεριλαμβανομένης της παράστασης ενώπιον δικαστηρίων, υπόκειται στην απαίτηση ιθαγένειας χώρας του ΕΟΧ ή ελβετικής ιθαγένειας, καθώς και στην απαίτηση κατοικίας (εμπορική παρουσία). Μόνο δικηγόροι εγγεγραμμένοι στον δικηγορικό σύλλογο επιτρέπεται


text:
να είναι εταίροι ή μέτοχοι ή μέλη του διοικητικού συμβουλίου δικηγορικής εταιρείας στην Κύπρο. Ισχύουν απαιτήσεις νομικής μορφής βάσει μη διακριτικής μεταχείρισης. Η ιδιότητα πλήρους μέλους δικηγορικού συλλόγου υπόκειται στις προϋποθέσεις ιθαγένειας και μόνιμης κατοικίας.
 CZ: Η παροχή νομικών υπηρεσιών στο πλαίσιο του εσωτερικού δικαίου (της Ευρωπαϊκής Ένωσης και των κρατών μελών), συμπεριλαμβανομένης της παράστασης ενώπιον δικαστηρίων, υπόκειται στην απαίτηση ιθαγένειας χώρας του ΕΟΧ ή ελβετικής ιθαγένειας και στην απαίτηση μόνιμης κατοικίας στην Τσεχική Δημοκρατία. Ισχύουν απαιτήσεις νομικής μορφής βάσει μη διακριτικής μεταχείρισης.
 CZ, HU και SK: Δεν ισχύουν υποχρεώσεις εθνικής μεταχείρισης ή μεταχείρισης του μάλλον ευνοούμενου κράτους για υπηρεσίες μαιών.
 CY: Οι αλλοδαποί ελεγκτές πρέπει να λάβουν άδεια, η οποία υπόκειται σε ορισμένες προϋποθέσεις.
 BG, CY, CZ, EE, MT: Δεν ισχύουν υποχρεώσεις εθνικής μεταχείρισης ή μεταχείρισης του μάλλον ευνοούμενου κράτους για ιατρικές υπηρεσίες (συμπεριλαμβανομένων των υπηρεσιών ψυχολόγων) και οδοντιατρικές υπηρεσίες.
 CZ, SK: Η Τσεχική Δημοκρατία και η Σλοβακία επιφυλάσσονται του δικαιώματος να επιτρέπουν την παροχή υπηρεσιών λογιστικού ελέγχου μόνον εάν ποσοστό τουλάχιστον 60 % του μετοχικού κεφαλαίου ή των δικαιωμάτων ψήφου ανήκει στην κατοχή υπηκόων (CPC 86211 και 86212 εκτός των υπηρεσιών λογιστικής).
 CZ: Όσον αφορά τις ιατρικές υπηρεσίες (συμπεριλαμβανομένων των υπηρεσιών ψυχολόγου) και τις οδοντιατρικές υπηρεσίες, τις υπηρεσίες μαιών και τις υπηρεσίες που παρέχονται από νοσηλευτές, φυσικοθεραπευτές και παραϊατρικό προσωπικό, η πρόσβαση περιορίζεται μόνο σε φυσικά πρόσωπα. Για αλλοδαπά φυσικά πρόσωπα απαιτείται χορήγηση άδειας από την αρμόδια αρχή.
 CZ: Όσον αφορά τις κτηνιατρικές υπηρεσίες, η πρόσβαση περιορίζεται μόνο σε φυσικά πρόσωπα. Απαιτείται χορήγηση άδειας από κτηνιατρική υπηρεσία.
 DK: Σύμφωνα με τον δανικό νόμο περί απονομής της δικαιοσύνης, ο αποκλειστικός σκοπός των δικηγορικών εταιρειών πρέπει να είναι η άσκηση νομικής δραστηριότητας. Οι δικηγόροι που ασκούν νομική δραστηριότητα στο πλαίσιο δικηγορικής εταιρείας ή άλλοι εργαζόμενοι της εταιρείας που κατέχουν μετοχές σε αυτή φέρουν, από κοινού με την εταιρεία, προσωπική ευθύνη για κάθε αξίωση που προκύπτει λόγω της παρεχόμενης αρωγής εκ μέρους τους σε πελάτη. Επιπλέον, το 90 % των μετοχών δανικής δικηγορικής εταιρείας πρέπει να ανήκει στην κατοχή δικηγόρων που διαθέτουν δανική άδεια άσκησης επαγγέλματος, σε δικηγόρους της Ευρωπαϊκής Ένωσης εγγεγραμμένους στα αντίστοιχα μητρώα της Δανίας ή σε δικηγορικές εταιρείες εγγεγραμμένες στα αντίστοιχα μητρώα της Δανίας.
 DK: Για την παροχή υπηρεσιών νόμιμου ελέγχου απαιτείται η χορήγηση άδειας ελεγκτή από το δανικό κράτος. Η εν λόγω έγκριση υπόκειται στην προϋπόθεση μόνιμης κατοικίας σε κράτος μέλος της Ευρωπαϊκής Ένωσης ή του ΕΟΧ. Τα δικαιώματα ψήφου σε αναγνωρισμένες ελεγκτικές εταιρείες και σε μη αναγνωρισμένες ελεγκτικές εταιρείες σύμφωνα με τον κανονισμό για την εφαρμογή της οδηγίας για τον νόμιμο έλεγχο δεν πρέπει να υπερβαίνουν το 10 % των δικαιωμάτων ψήφου.
 DK: Προκειμένου να γίνουν εταίροι Δανών εξουσιοδοτημένων λογιστών, οι αλλοδαποί λογιστές πρέπει να λάβουν άδεια από τη δανική Αρχή Επιχειρηματικότητας.
 DK: Όσον αφορά τις κτηνιατρικές υπηρεσίες, η πρόσβαση περιορίζεται μόνο σε φυσικά πρόσωπα.
 EL: Προϋπόθεση ιθαγένειας για την απόκτηση άδειας νόμιμου ελεγκτή.
 EL: Απαίτηση ιθαγένειας για τους οδοντοτεχνίτες.
 ES: Για την παροχή νομικών υπηρεσιών στο πλαίσιο του δικαίου της Ευρωπαϊκής Ένωσης και του δικαίου κράτους μέλους της Ευρωπαϊκής Ένωσης, ενδέχεται να απαιτείται η εμπορική


text:
παρουσία να λαμβάνει μία από τις νομικές μορφές που επιτρέπονται δυνάμει του εθνικού δικαίου, βάσει μη διακριτικής μεταχείρισης. Ορισμένες νομικές μορφές ενδέχεται να προορίζονται αποκλειστικά για δικηγόρους που είναι μέλη του δικηγορικού συλλόγου, επίσης βάσει μη διακριτικής μεταχείρισης.
 FI: Δεν ισχύουν άλλες υποχρεώσεις εθνικής μεταχείρισης ή μεταχείρισης του μάλλον ευνοούμενου κράτους για την παράσταση ενώπιον δικαστηρίων εκτός από την υποχρέωση εκπροσώπησης από σύμβουλο σε θέματα διπλωμάτων ευρεσιτεχνίας και «asianajaja».
 FI: Δεν ισχύουν υποχρεώσεις εθνικής μεταχείρισης ή μεταχείρισης του μάλλον ευνοούμενου κράτους για υπηρεσίες σχετικές με δημόσια ή ιδιωτικά χρηματοδοτούμενες υπηρεσίες υγείας και κοινωνικές υπηρεσίες (δηλαδή ιατρικές υπηρεσίες, συμπεριλαμβανομένων των υπηρεσιών ψυχολόγου, και οδοντιατρικές υπηρεσίες· υπηρεσίες μαιών· υπηρεσίες φυσικοθεραπευτών και παραϊατρικού προσωπικού).
 FI: Όσον αφορά τις υπηρεσίες λογιστικού ελέγχου, ισχύει απαίτηση μόνιμης κατοικίας για έναν τουλάχιστον από τους ελεγκτές ανώνυμης εταιρείας φινλανδικού δικαίου.
 FI, HU, NL: Απαίτηση μόνιμης κατοικίας για τους συμβούλους σε θέματα διπλωμάτων ευρεσιτεχνίας (μέρος της CPC 861).
 FR: Όσον αφορά την παροχή νομικών υπηρεσιών, ορισμένες νομικές μορφές εταιρειών («association d’avocats» και «société en participation d’avocat») προορίζονται αποκλειστικά για δικηγόρους που είναι πλήρη μέλη δικηγορικού συλλόγου της Γαλλίας. Σε δικηγορική εταιρεία που παρέχει υπηρεσίες σε θέματα γαλλικού ή ενωσιακού δικαίου, τουλάχιστον το 75 % των εταίρων που κατέχουν το 75 % των μετοχών πρέπει να είναι πλήρη μέλη δικηγορικού συλλόγου της Γαλλίας.
 FR: Όσον αφορά τις υπηρεσίες αρχιτεκτονικής, τις ιατρικές (συμπεριλαμβανομένων των ψυχολόγων) και οδοντιατρικές υπηρεσίες, τις υπηρεσίες μαιών και τις υπηρεσίες που παρέχονται από νοσηλευτές, φυσιοθεραπευτές και παραϊατρικό προσωπικό, οι αλλοδαποί επενδυτές μπορούν να συστήσουν μόνον εταιρείες με τη μορφή «société d’exercice libéral» (ανώνυμες εταιρείες, εταιρείες περιορισμένης ευθύνης ή ετερόρρυθμες κατά μετοχές εταιρείες) και «société civile professionnelle».
 FR: Όσον αφορά τις ιατρικές υπηρεσίες (συμπεριλαμβανομένων των υπηρεσιών ψυχολόγου) και τις οδοντιατρικές υπηρεσίες, τις υπηρεσίες μαιών και τις υπηρεσίες που παρέχονται από νοσηλευτές, φυσικοθεραπευτές και παραϊατρικό προσωπικό, ισχύει απαίτηση ιθαγένειας. Ωστόσο, για τις υπηρεσίες μαιών και τις υπηρεσίες που παρέχονται από νοσηλευτές, φυσικοθεραπευτές και παραϊατρικό προσωπικό, η πρόσβαση από αλλοδαπούς είναι δυνατή στο πλαίσιο ποσοστώσεων που καθορίζονται σε ετήσια βάση.
 FR: Όσον αφορά τις κτηνιατρικές υπηρεσίες, ισχύουν οι απαιτήσεις ιθαγένειας και της αρχής της αμοιβαιότητας.
 HR: Καμία δέσμευση, με εξαίρεση τις υπηρεσίες παροχής συμβουλών σε θέματα εσωτερικού, αλλοδαπού και διεθνούς δικαίου. Η νομική εκπροσώπηση των συμβαλλόμενων μερών ενώπιον των δικαστηρίων αναλαμβάνεται μόνον από μέλη δικηγορικού συλλόγου της Κροατίας (στα κροατικά: «odvjetnici»). Απαίτηση υπηκοότητας για την εγγραφή μέλους σε δικηγορικό σύλλογο. Σε διαδικασίες με διεθνείς πτυχές, τα συμβαλλόμενα μέρη μπορούν να εκπροσωπούνται ενώπιον διαιτητικών δικαστηρίων — ad hoc δικαστηρίων από δικηγόρους που είναι μέλη των δικηγορικών συλλόγων άλλων χωρών.
 HR: Ισχύει απαίτηση άδειας για την παροχή υπηρεσιών λογιστικού ελέγχου.
 HR: Φυσικά και νομικά πρόσωπα επιτρέπεται να παρέχουν υπηρεσίες αρχιτεκτονικής και υπηρεσίες μηχανικού κατόπιν έκδοσης άδειας από το κροατικό επιμελητήριο αρχιτεκτόνων και το κροατικό επιμελητήριο μηχανικών αντίστοιχα.
 HR: Κάθε πρόσωπο που παρέχει απευθείας υπηρεσίες/περίθαλψη σε ασθενείς πρέπει να διαθέτει άδεια από το επαγγελματικό επιμελητήριο.
 EL: Δεν ισχύουν υποχρεώσεις εθνικής μεταχείρισης ή μεταχείρισης του μάλλον ευνοούμενου κράτους όσον αφορά τους οδοντοτεχνίτες. Ισχύει απαίτηση ιθαγένειας κράτους μέλους της Ευρωπαϊκής Ένωσης για την απόκτηση άδειας


text:
άσκησης του επαγγέλματος νόμιμου ελεγκτή και για την παροχή κτηνιατρικών υπηρεσιών.
 ES: Η άσκηση των επαγγελμάτων του νόμιμου ελεγκτή και του συμβούλου σε θέματα βιομηχανικής ιδιοκτησίας υπόκειται στην προϋπόθεση ιθαγένειας κράτους μέλους της Ευρωπαϊκής Ένωσης.
 HU: Η εγκατάσταση θα πρέπει να έχει είτε τη μορφή εταιρικής σχέσης με Ούγγρο δικηγόρο (ügyvéd) ή ουγγρικό δικηγορικό γραφείο (ügyvédi iroda) είτε τη μορφή γραφείου αντιπροσωπείας.
 HU: Απαίτηση μόνιμης κατοικίας για μη υπηκόους χωρών του ΕΟΧ όσον αφορά τις κτηνιατρικές υπηρεσίες.
 LV: Απαίτηση ιθαγένειας για τους συνηγόρους, οι οποίοι είναι και οι μόνοι που έχουν δικαίωμα νομικής εκπροσώπησης σε ποινικές υποθέσεις.
 LV: Σε εμπορική εταιρεία ορκωτών λογιστών, ποσοστό άνω του 50 % των μετοχών με δικαίωμα ψήφου πρέπει να βρίσκονται στην κατοχή ορκωτών ελεγκτών ή εμπορικών εταιρειών ορκωτών ελεγκτών από κράτη μέλη της Ευρωπαϊκής Ένωσης ή του ΕΟΧ. Η άσκηση δικηγορίας ενώπιον δικαστηρίων από δικηγόρους ξένων χωρών είναι δυνατή μόνο βάσει διμερών συμφωνιών αμοιβαίας δικαστικής συνδρομής.
 LT: Προϋπόθεση ιθαγένειας για τους συμβούλους σε θέματα διπλωμάτων ευρεσιτεχνίας.
 LT: Όσον αφορά τις υπηρεσίες λογιστικού ελέγχου, η έκθεση του ελεγκτή πρέπει να καταρτίζεται σε συνεργασία με διαπιστευμένο ελεγκτή της Λιθουανίας. Τουλάχιστον τα 3⁄4 των μετοχών ελεγκτικής εταιρείας πρέπει να ανήκουν σε ελεγκτές ή ελεγκτικές εταιρείες κρατών μελών της Ευρωπαϊκής Ένωσης ή του ΕΟΧ. Δεν επιτρέπεται η σύσταση εταιρειών με τη μορφή ανώνυμων εταιρειών (AB).
 LT: Η άσκηση δικηγορίας ενώπιον δικαστηρίων από δικηγόρους ξένων χωρών είναι δυνατή μόνο βάσει διμερών συμφωνιών αμοιβαίας δικαστικής συνδρομής.
 LT: Όσον αφορά τις ιατρικές υπηρεσίες (συμπεριλαμβανομένων των υπηρεσιών ψυχολόγου) και τις οδοντιατρικές υπηρεσίες, η παροχή των εν λόγω υπηρεσιών υπόκειται σε χορήγηση άδειας βάσει σχεδίου υπηρεσιών υγείας που καταρτίζεται σε συνάρτηση με τις ανάγκες, λαμβανομένων υπόψη του πληθυσμού και των υφιστάμενων ιατρικών και οδοντιατρικών υπηρεσιών.
 PL: Σε αντίθεση με τους δικηγόρους της Ευρωπαϊκής Ένωσης, οι οποίοι μπορούν να συστήσουν εταιρείες με άλλες νομικές μορφές, οι αλλοδαποί δικηγόροι έχουν πρόσβαση μόνο στις νομικές μορφές ομόρρυθμης και ετερόρρυθμης εταιρείας.
 PL: Προϋπόθεση ιθαγένειας κράτους μέλους της Ευρωπαϊκής Ένωσης για την παροχή κτηνιατρικών υπηρεσιών. Αλλοδαπά πρόσωπα μπορούν να υποβάλλουν αίτηση για την απόκτηση άδειας άσκησης επαγγέλματος.
 PL: Προϋπόθεση ιθαγένειας για την παροχή υπηρεσιών λογιστικού ελέγχου.
 PT: Όσον αφορά τις νομικές υπηρεσίες, ισχύει προϋπόθεση ιθαγένειας για την πρόσβαση στο επάγγελμα των «solicitadores» και για τους συμβούλους σε θέματα βιομηχανικής ιδιοκτησίας.
 SK: Ισχύει απαίτηση μόνιμης κατοικίας για την εγγραφή σε επαγγελματικό επιμελητήριο, καθώς και για την παροχή υπηρεσιών αρχιτεκτονικής, υπηρεσιών μηχανικού και κτηνιατρικών υπηρεσιών. Η παροχή κτηνιατρικών υπηρεσιών περιορίζεται σε φυσικά πρόσωπα.
 SK: Η παροχή νομικών υπηρεσιών στο πλαίσιο του εσωτερικού δικαίου, συμπεριλαμβανομένης της παράστασης ενώπιον δικαστηρίων, υπόκειται στην απαίτηση ιθαγένειας χώρας του ΕΟΧ ή ελβετικής ιθαγένειας, καθώς και στην απαίτηση κατοικίας (εμπορική παρουσία).
 SE: Για την παροχή νομικών υπηρεσιών, την εγγραφή στον δικηγορικό σύλλογο, η οποία απαιτείται μόνο για τη χρήση του σουηδικού τίτλου «advokat», ισχύει η απαίτηση μόνιμης κατοικίας εντός της Ευρωπαϊκής Ένωσης, του ΕΟΧ ή της Ελβετίας . Επιτρέπεται η χορήγηση απαλλαγών από το διοικητικό συμβούλιο του σουηδικού δικηγορικού συλλόγου. Η εγγραφή στον δικηγορικό σύλλογο δεν είναι απαραίτητη για την άσκηση του επαγγέλματος στο πλαίσιο του


text:
εθνικού δικαίου. Μέλη του σουηδικού δικηγορικού συλλόγου επιτρέπεται να απασχολούνται μόνον από άλλα μέλη του δικηγορικού συλλόγου ή από εταιρείες που ασκούν την επιχειρηματική δραστηριότητα μέλους του δικηγορικού συλλόγου. Ωστόσο, επιτρέπεται η απασχόληση μελών του δικηγορικού συλλόγου από αλλοδαπές εταιρείες. Η αρμόδια αρχή δύναται να χορηγεί απαλλαγή από την εν λόγω απαίτηση. Ισχύουν απαιτήσεις που συνδέονται με τον ΕΟΧ για τον διορισμό φορέα πιστοποίησης οικονομικού σχεδίου.
 SE: Η παροχή υπηρεσιών νόμιμου ελέγχου σε ορισμένες νομικές οντότητες, μεταξύ άλλων σε όλες τις εταιρείες περιορισμένης ευθύνης, καθώς και σε φυσικά πρόσωπα, επιτρέπεται μόνον από αναγνωρισμένους ή εξουσιοδοτημένους από το σουηδικό κράτος ελεγκτές και από ελεγκτικές εταιρείες που είναι εγγεγραμμένες στα αντίστοιχα μητρώα της Σουηδίας. Μόνον αναγνωρισμένοι από το σουηδικό κράτος ελεγκτές και εταιρείες ορκωτών λογιστών εγγεγραμμένες στα οικεία μητρώα δύνανται να κατέχουν μετοχές ή να συνεταιρίζονται σε εταιρείες ορκωτών λογιστών (για τη διενέργεια επίσημων ελέγχων). Για τη χορήγηση άδειας ή έγκρισης ισχύει απαίτηση μόνιμης κατοικίας εντός του ΕΟΧ ή στην Ελβετία. Η χρήση των τίτλων «αναγνωρισμένος από το κράτος ελεγκτής» και «εξουσιοδοτημένος ελεγκτής» επιτρέπεται μόνον από ελεγκτές που έχουν λάβει έγκριση ή άδεια στη Σουηδία. Οι ελεγκτές συνεταιριστικών οικονομικών ενώσεων και ορισμένων άλλων επιχειρήσεων που δεν είναι εξουσιοδοτημένοι ή αναγνωρισμένοι από το κράτος λογιστές πρέπει να είναι μόνιμοι κάτοικοι του ΕΟΧ. Η αρμόδια αρχή δύναται να χορηγεί απαλλαγές από την εν λόγω απαίτηση. (CPC 86211, CPC 86212, εκτός των υπηρεσιών λογιστικής).
 SI: Η νομική εκπροσώπηση πελατών ενώπιον δικαστηρίου έναντι αμοιβής υπόκειται στην προϋπόθεση εμπορικής παρουσίας στη Δημοκρατία της Σλοβενίας. Αλλοδαπός δικηγόρος με δικαίωμα άσκησης δικηγορίας σε ξένη χώρα δύναται να παρέχει νομικές υπηρεσίες ή να ασκεί δικηγορία υπό τους όρους που καθορίζονται στο άρθρο 34α του νόμου περί δικηγόρων, με την επιφύλαξη ότι πληρούται η προϋπόθεση πραγματικής αμοιβαιότητας. Η συμμόρφωση προς την προϋπόθεση της αρχής της αμοιβαιότητας επαληθεύεται από το Υπουργείο Δικαιοσύνης. Η εμπορική παρουσία για τους δικηγόρους που διορίζονται από τον σλοβενικό δικηγορικό σύλλογο περιορίζεται αποκλειστικά και μόνο στη σύσταση ατομικής επιχείρησης, δικηγορικής εταιρείας περιορισμένης ευθύνης (προσωπική εταιρεία) ή στη σύσταση δικηγορικής εταιρείας απεριόριστης ευθύνης (προσωπική εταιρεία). Οι δραστηριότητες των δικηγορικών εταιρειών περιορίζονται στην άσκηση του δικηγορικού επαγγέλματος. Μόνο δικηγόροι δύνανται να είναι εταίροι δικηγορικής εταιρείας.
 SI: Δεν ισχύουν υποχρεώσεις εθνικής μεταχείρισης ή μεταχείρισης του μάλλον ευνοούμενου κράτους για υπηρεσίες λογιστικής, τήρησης βιβλίων και λογιστικού ελέγχου. Ισχύει απαίτηση εμπορικής παρουσίας. Ελεγκτική οντότητα τρίτης χώρας δύναται να κατέχει μετοχές ή να συνεταιρίζεται σε ελεγκτικές εταιρείες σλοβενικού δικαίου, υπό τον όρο ότι, δυνάμει του δικαίου της χώρας στην οποία έχει συσταθεί η εν λόγω ελεγκτική οντότητα τρίτης χώρας, οι ελεγκτικές εταιρείες σλοβενικού δικαίου δύνανται να κατέχουν μετοχές ή να συνεταιρίζονται σε ελεγκτικές οντότητες. Ισχύει απαίτηση μόνιμης κατοικίας στη Σλοβενία τουλάχιστον για ένα από τα μέλη του διοικητικού συμβουλίου ελεγκτικής εταιρείας που είναι εγκατεστημένη στη Σλοβενία.
 SI: Οι γιατροί, οι οδοντίατροι, οι μαίες, οι νοσηλευτές και οι φαρμακοποιοί πρέπει να λάβουν άδεια από το επαγγελματικό επιμελητήριο, ενώ άλλοι επαγγελματίες της υγείας πρέπει να εγγραφούν στα αντίστοιχα μητρώα.
 SI: Δεν ισχύουν υποχρεώσεις εθνικής μεταχείρισης ή μεταχείρισης του μάλλον ευνοούμενου κράτους όσον αφορά τις υπηρεσίες κοινωνικής


text:
ιατρικής, καθώς και τις υγειονομικές, επιδημιολογικές, ιατρικές/περιβαλλοντικές υπηρεσίες· τις υπηρεσίες τραπεζών αίματος, σκευασμάτων αίματος και μοσχευμάτων· και τις ιατροδικαστικές υπηρεσίες.
 Λιανικό εμπόριο φαρμακευτικών, ιατρικών και ορθοπεδικών ειδών (11) (CPC 63211).
 AT: Η λιανική πώληση φαρμάκων και ειδικών ιατρικών προϊόντων στο κοινό επιτρέπεται μόνο μέσω φαρμακείου. Η ιθαγένεια κράτους μέλους του ΕΟΧ ή της Ελβετικής Συνομοσπονδίας αποτελεί προϋπόθεση για τη λειτουργία φαρμακείου. Η ιθαγένεια κράτους μέλους του ΕΟΧ ή της Ελβετικής Συνομοσπονδίας αποτελεί προϋπόθεση για τους μισθωτές ή τα πρόσωπα που είναι υπεύθυνα για τη διαχείριση φαρμακείου.
 BG: Η μόνιμη κατοικία αποτελεί προϋπόθεση για τους φαρμακοποιούς.
 CY: Δεν ισχύουν υποχρεώσεις εθνικής μεταχείρισης ή μεταχείρισης του μάλλον ευνοούμενου κράτους όσον αφορά το λιανικό εμπόριο φαρμακευτικών, ιατρικών και ορθοπεδικών ειδών, καθώς και την πώληση φαρμάκων και λοιπές υπηρεσίες που παρέχονται από φαρμακοποιούς (CPC 63211).
 DE: Μόνο φυσικά πρόσωπα επιτρέπεται να παρέχουν υπηρεσίες λιανικής πώλησης φαρμάκων και ειδικών ιατρικών προϊόντων στο κοινό. Ισχύει απαίτηση μόνιμης κατοικίας για την απόκτηση άδειας άσκησης του επαγγέλματος του φαρμακοποιού και/ή για τη λειτουργία φαρμακείου με σκοπό τη λιανική πώληση φαρμακευτικών και ορισμένων ιατρικών προϊόντων στο κοινό. Πρόσωπα που δεν έχουν επιτύχει στις γερμανικές εξετάσεις για τη λειτουργία φαρμακείου δύνανται μόνο να εξαγοράσουν την άδεια λειτουργίας φαρμακείου το οποίο προϋπήρχε κατά την προηγούμενη τριετία. Η παρούσα προϋπόθεση δεν ισχύει για εγκεκριμένους αιτούντες των οποίων τα επαγγελματικά προσόντα έχουν ήδη αναγνωριστεί για άλλους σκοπούς. Επιπλέον, οι αιτούντες πρέπει να έχουν ασκήσει την επαγγελματική δραστηριότητα του φαρμακοποιού επί τρία τουλάχιστον διαδοχικά έτη στη Γερμανία. Υπήκοοι κρατών που δεν είναι μέλη του ΕΟΧ δεν μπορούν να λάβουν άδεια για την έναρξη λειτουργίας φαρμακείου.
 EE: Η λιανική πώληση φαρμακευτικών ειδών και ειδικών ιατρικών προϊόντων στο κοινό επιτρέπεται μόνο μέσω φαρμακείου. Απαγορεύεται η πώληση φαρμακευτικών ειδών μέσω ταχυδρομικών παραγγελιών, καθώς και η παράδοση μέσω ταχυδρομείου ή μέσω υπηρεσίας κατεπείγουσας παράδοσης φαρμακευτικών ειδών που παραγγέλλονται μέσω του διαδικτύου.
 EL: Μόνο φυσικά πρόσωπα που διαθέτουν άδεια άσκησης του επαγγέλματος του φαρμακοποιού και εταιρείες που ιδρύονται από αδειούχους φαρμακοποιούς επιτρέπεται να παρέχουν υπηρεσίες λιανικής πώλησης φαρμακευτικών ειδών και ειδικών ιατρικών προϊόντων στο κοινό. Η ιθαγένεια κράτους μέλους της Ευρωπαϊκής Ένωσης αποτελεί προϋπόθεση για τη λειτουργία φαρμακείου.
 ES: Μόνο φυσικά πρόσωπα επιτρέπεται να παρέχουν υπηρεσίες λιανικής πώλησης φαρμάκων και ειδικών ιατρικών προϊόντων στο κοινό. Κάθε φαρμακοποιός μπορεί να λαμβάνει μόνο μία άδεια. Η χορήγηση άδειας εγκατάστασης υπόκειται σε εξέταση των οικονομικών αναγκών. Βασικά κριτήρια: πυκνότητα εγκατάστασης στην περιοχή.
 FI, SE: Δεν ισχύουν υποχρεώσεις εθνικής μεταχείρισης ή μεταχείρισης του μάλλον ευνοούμενου κράτους όσον αφορά τη λιανική πώληση φαρμάκων και την προμήθεια φαρμακευτικών ειδών στο ευρύ κοινό (CPC 63211).
 FR: Η ιθαγένεια κράτους μέλους του ΕΟΧ ή της Ελβετικής Συνομοσπονδίας αποτελεί προϋπόθεση για τη λειτουργία φαρμακείου. Προβλέπεται η δυνατότητα χορήγησης άδειας εγκατάστασης σε αλλοδαπούς φαρμακοποιούς στο πλαίσιο ποσοστώσεων που καθορίζονται σε ετήσια βάση.
 HU: Η ιθαγένεια κράτους μέλους του ΕΟΧ ή της Ελβετικής Συνομοσπονδίας αποτελεί προϋπόθεση για τη λειτουργία φαρμακείου.
 IT: Ισχύει απαίτηση μόνιμης κατοικίας για την απόκτηση άδειας άσκησης του επαγγέλματος του φαρμακοποιού και/ή για τη λειτουργία φαρμακείου με σκοπό τη λιανική πώληση φαρμακευτικών προϊόντων και ορισμένων ιατρικών ειδών


text:
στο κοινό.
 LT: Η λιανική πώληση φαρμάκων στο κοινό επιτρέπεται μόνο μέσω φαρμακείου. Απαγορεύεται η διαδικτυακή πώληση συνταγογραφούμενων φαρμάκων.
 LV: Για την έναρξη δραστηριότητας σε φαρμακείο υπό την ιδιότητα ελεύθερου επαγγελματία, αλλοδαπός φαρμακοποιός ή βοηθός φαρμακοποιού, ο οποίος έχει φοιτήσει σε εκπαιδευτικό ίδρυμα κράτους που δεν είναι μέλος της Ευρωπαϊκής Ένωσης ή του ΕΟΧ, πρέπει να έχει εργαστεί σε φαρμακείο υπό την εποπτεία φαρμακοποιού για χρονικό διάστημα τουλάχιστον ενός έτους.
 SI: Οι φαρμακευτικές υπηρεσίες στη Σλοβενία σε επίπεδο πρωτοβάθμιας περίθαλψης παρέχονται από τους δήμους. Το δίκτυο φαρμακευτικών υπηρεσιών αποτελείται από έναν δημόσιο οργανισμό φαρμακευτικής περίθαλψης, ο οποίος ανήκει στην κυριότητα των δήμων, και από έναν ιδιώτη φαρμακοποιό, ο οποίος έχει συνάψει σύμβαση παραχώρησης (στο πλαίσιο της οποίας ο πλειοψηφικός μέτοχος πρέπει να είναι επαγγελματίας φαρμακοποιός). Απαγορεύεται η πώληση συνταγογραφούμενων φαρμάκων μέσω ταχυδρομικών παραγγελιών.
 SK: Προϋπόθεση μόνιμης κατοικίας.
 Υπηρεσίες έρευνας και ανάπτυξης
 EU: Η Ευρωπαϊκή Ένωση επιφυλάσσεται του δικαιώματος να διατηρεί ή να θεσπίζει μέτρα για υπηρεσίες Ε&Α που λαμβάνουν δημόσια χρηματοδότηση ή κρατική στήριξη υπό οποιαδήποτε μορφή, και δεν θεωρείται συνεπώς ότι χρηματοδοτούνται από τον ιδιωτικό τομέα, στο πλαίσιο των οποίων επιτρέπεται η εκχώρηση αποκλειστικών δικαιωμάτων και/ή αδειών μόνο σε υπηκόους των κρατών μελών της Ευρωπαϊκής Ένωσης και σε νομικά πρόσωπα της Ευρωπαϊκής Ένωσης που έχουν την έδρα τους στην Ευρωπαϊκή Ένωση (CPC 851, CPC 852, CPC 853).
 Κτηματομεσιτικές υπηρεσίες
 CY: Προϋπόθεση ιθαγένειας.
 DK: Για την παροχή κτηματομεσιτικών υπηρεσιών από φυσικό πρόσωπο με παρουσία στο έδαφος της Δανίας, μόνον εξουσιοδοτημένοι μεσίτες ακινήτων οι οποίοι είναι φυσικά πρόσωπα εγγεγραμμένα στο μητρώο μεσιτών ακινήτων επιτρέπεται να κάνουν χρήση του τίτλου «μεσίτης ακινήτων», σύμφωνα με το άρθρο 6 παράγραφος 1 του νόμου περί πώλησης ακινήτων που καθορίζει τις απαιτήσεις εγγραφής στο εν λόγω μητρώο, μεταξύ των οποίων και η απαίτηση μόνιμης κατοικίας εντός της Ευρωπαϊκής Ένωσης, του ΕΟΧ ή της Ελβετικής Συνομοσπονδίας. Ο νόμος περί πώλησης ακινήτων εφαρμόζεται μόνο στις περιπτώσεις παροχής κτηματομεσιτικών υπηρεσιών σε καταναλωτές και δεν ισχύει για τη χρηματοδοτική μίσθωση ακινήτων.
 PT: Για φυσικά πρόσωπα ισχύει απαίτηση μόνιμης κατοικίας σε κράτος μέλος του ΕΟΧ. Για νομικά πρόσωπα ισχύει απαίτηση σύστασης εταιρείας σε κράτος μέλος του ΕΟΧ.
 Ναύλωση/Χρηματοδοτική μίσθωση χωρίς χειριστές
 Α. Όσον αφορά πλοία
 AT, BE, BG, CY, CZ, DE, DK, ES, EE, FI, FR, EL, HU, IE, IT, LT, LV LU, MT, NL, PL, PT, RO, SK, SI, SE, UK: Δεν ισχύουν υποχρεώσεις εθνικής μεταχείρισης ή μεταχείρισης του μάλλον ευνοούμενου κράτους για την εγκατάσταση εταιρείας εγγεγραμμένης στο εμπορικό μητρώο επιχειρήσεων με σκοπό την εκμετάλλευση στόλου υπό την εθνική σημαία του κράτους εγκατάστασης.
 CY: Το μέγιστο ποσοστό ιδιοκτησίας πλοίου που ανήκει στην κατοχή τρίτης χώρας ανέρχεται στο 49 %.
 LT: Τα πλοία πρέπει να ανήκουν σε φυσικά πρόσωπα λιθουανικής ιθαγένειας ή σε εταιρείες εγκατεστημένες στη Λιθουανία.
 SE: Σε περίπτωση πλοίων αρμενικών συμφερόντων, για να μπορεί ένα πλοίο να φέρει τη σουηδική σημαία, πρέπει να αποδεικνύεται η δεσπόζουσα επιρροή της Σουηδίας όσον αφορά την εκμετάλλευσή του.
 Β. Όσον αφορά αεροσκάφη
 EU: Τα αεροσκάφη που χρησιμοποιούνται από αερομεταφορείς της Ευρωπαϊκής Ένωσης πρέπει να είναι νηολογημένα στο κράτος μέλος της Ευρωπαϊκής Ένωσης που


text:
χορηγεί την άδεια στον αερομεταφορέα ή σε άλλη περιοχή της Ευρωπαϊκής Ένωσης, εάν αυτό επιτρέπεται από το κράτος μέλος που χορηγεί την άδεια. Για τη νηολόγηση αεροσκάφους ενδέχεται να ισχύει η απαίτηση το αεροσκάφος να ανήκει στην ιδιοκτησία είτε φυσικών προσώπων που πληρούν συγκεκριμένα κριτήρια ιθαγένειας είτε επιχειρήσεων που πληρούν συγκεκριμένα κριτήρια όσον αφορά την κατοχή του κεφαλαίου και τον έλεγχο.
 Γ. Όσον αφορά τον λοιπό εξοπλισμό μεταφορών
 SE: Απαίτηση μόνιμης κατοικίας εντός του ΕΟΧ (CPC 83101).
 Ε. Άλλα
 BE, FR: Το Βέλγιο και η Γαλλία επιφυλάσσονται του δικαιώματος να διατηρούν ή να θεσπίζουν κάθε μέτρο σχετικό με την παροχή υπηρεσιών ενοικίασης και χρηματοδοτικής μίσθωσης όσον αφορά βιντεοταινίες (CPC 83202).
 Λοιπές υπηρεσίες προς επιχειρήσεις
 EU: Δεν ισχύουν υποχρεώσεις εθνικής μεταχείρισης ή μεταχείρισης του μάλλον ευνοούμενου κράτους όσον αφορά υπηρεσίες συναφείς με τη γεωργία, τη θήρα και τη δασοκομία (CPC 881)· υπηρεσίες που συνδέονται με την αλιεία (CPC 882) και τη μεταποίηση (CPC 884 και 885), εξαιρουμένων των συμβουλευτικών υπηρεσιών.
 BG, CY, CZ, DE, EE, ES, FI, HR, IE, LV, LT, MT, PL, PT, RO, SK, SI, SE: Δεν ισχύουν υποχρεώσεις εθνικής μεταχείρισης ή μεταχείρισης του μάλλον ευνοούμενου κράτους όσον αφορά την παροχή υπηρεσιών αναζήτησης στελεχών (CPC 87201).
 AT, BE, BG, CY, CZ, EE, ES, FI, HR, LV, LT, MT, PL, PT, RO, SI και SK: Δεν ισχύουν υποχρεώσεις εθνικής μεταχείρισης ή μεταχείρισης του μάλλον ευνοούμενου κράτους για υπηρεσίες τοποθέτησης προσωπικού (CPC 87202).
 AT, BG, CY, CZ, DE, EE, FI, FR, IT, IE, LV, LT, MT, NL, PL, PT, RO, SE, SK, SI: Δεν ισχύουν υποχρεώσεις εθνικής μεταχείρισης ή μεταχείρισης του μάλλον ευνοούμενου κράτους για υπηρεσίες παροχής προσωπικού γραμματειακής υποστήριξης (CPC 87203).
 ΕU, με εξαίρεση τις HU και SE: Δεν ισχύουν υποχρεώσεις εθνικής μεταχείρισης ή μεταχείρισης του μάλλον ευνοούμενου κράτους όσον αφορά τις υπηρεσίες παροχής προσωπικού οικιακής βοήθειας, άλλων εργαζόμενων στον εμπορικό ή τον βιομηχανικό τομέα, καθώς και νοσηλευτικού και λοιπού προσωπικού. Ισχύουν απαιτήσεις μόνιμης κατοικίας ή εμπορικής παρουσίας και ενδέχεται να ισχύουν απαιτήσεις ιθαγένειας.
 ΕU, εξαιρουμένων των BE, DK, EL, ES, FR, HU, IE, IT, LU, NL, SE, UK: Προϋποθέσεις ιθαγένειας και απαίτηση μόνιμης κατοικίας για τις υπηρεσίες παροχής προσωπικού.
 ΕU, εξαιρουμένων των AT και SE: Δεν ισχύουν υποχρεώσεις εθνικής μεταχείρισης ή μεταχείρισης του μάλλον ευνοούμενου κράτους για τις υπηρεσίες ερευνών. Ισχύουν απαιτήσεις μόνιμης κατοικίας ή εμπορικής παρουσίας και ενδέχεται να ισχύουν απαιτήσεις ιθαγένειας.
 AT: Όσον αφορά τις υπηρεσίες τοποθέτησης και παροχής προσωπικού και τις επιχειρήσεις ενοικίασης εργαζομένων (CPC 8720), επιτρέπεται η χορήγηση άδειας μόνο σε νομικά πρόσωπα που έχουν την έδρα τους στον ΕΟΧ, ενώ τα μέλη του διοικητικού συμβουλίου ή οι διευθύνοντες σύμβουλοι/μέτοχοι με δικαίωμα εκπροσώπησης των νομικών προσώπων πρέπει να είναι υπήκοοι χωρών του ΕΟΧ και να έχουν τη μόνιμη κατοικία ή την έδρα τους εντός του ΕΟΧ.
 BG, CY, CZ, DK, EE, FI, HR, LT, LV, MT, PL, RO, SL, SK: Δεν ισχύουν υποχρεώσεις εθνικής μεταχείρισης ή μεταχείρισης του μάλλον ευνοούμενου κράτους όσον αφορά τις υπηρεσίες ασφάλειας (CPC 87302, 87303, 87304, 87305, 87309).
 BG, SK, HR, HU: Δεν ισχύουν υποχρεώσεις εθνικής μεταχείρισης ή μεταχείρισης του μάλλον


text:
ευνοούμενου κράτους όσον αφορά την παροχή υπηρεσιών επίσημης μετάφρασης και διερμηνείας (μέρος της CPC 87905).
 BE: Όσον αφορά τις υπηρεσίες ασφάλειας, ισχύουν απαιτήσεις ιθαγένειας κράτους μέλους της Ευρωπαϊκής Ένωσης και μόνιμης κατοικίας στην Ευρωπαϊκή Ένωση για τα διευθυντικά στελέχη. Όσον αφορά τις υπηρεσίες εκτίμησης φερεγγυότητας, το Βέλγιο επιφυλάσσεται του δικαιώματος να επιβάλλει προϋπόθεση ιθαγένειας για βάσεις δεδομένων καταναλωτικής πίστης (μέρος της CPC 87901). Προϋπόθεση ιθαγένειας για τις υπηρεσίες γραφείων είσπραξης οφειλών.
 BG: Απαίτηση εγκατάστασης και προϋπόθεση ιθαγένειας για την άσκηση δραστηριοτήτων αεροφωτογραφίας, καθώς και για τις δραστηριότητες γεωδαισίας, κτηματολογικής αποτύπωσης και χαρτογράφησης κατά τη μελέτη των κινήσεων του γήινου φλοιού. Δεν ισχύουν υποχρεώσεις εθνικής μεταχείρισης ή μεταχείρισης του μάλλον ευνοούμενου κράτους για υπηρεσίες ερευνών· υπηρεσίες τεχνικών δοκιμών και αναλύσεων, υπηρεσίες βάσει σύμβασης για την επισκευή και την αποσυναρμολόγηση εξοπλισμού σε κοιτάσματα πετρελαίου και φυσικού αερίου. Δεν ισχύουν υποχρεώσεις εθνικής μεταχείρισης ή μεταχείρισης του μάλλον ευνοούμενου κράτους όσον αφορά τις υπηρεσίες επίσημης μετάφρασης και διερμηνείας.
 CY: Δεν ισχύουν υποχρεώσεις εθνικής μεταχείρισης ή μεταχείρισης του μάλλον ευνοούμενου κράτους όσον αφορά τις υπηρεσίες τεχνικών δοκιμών και αναλύσεων ή τις υπηρεσίες γεωλογικών και γεωφυσικών μελετών, καθώς και τις υπηρεσίες τοπογραφικής αποτύπωσης και χαρτογράφησης.
 CZ: Δεν ισχύουν υποχρεώσεις εθνικής μεταχείρισης ή μεταχείρισης του μάλλον ευνοούμενου κράτους όσον αφορά τις υπηρεσίες γραφείων είσπραξης οφειλών.
 DE: Προϋπόθεση ιθαγένειας για τους ορκωτούς διερμηνείς.
 DE: Προϋποθέσεις ιθαγένειας και απαίτηση μόνιμης κατοικίας για τις υπηρεσίες τοποθέτησης προσωπικού.
 DK: Απαίτηση ιθαγένειας όσον αφορά την υποβολή μεμονωμένων αιτήσεων χορήγησης άδειας για την παροχή υπηρεσιών ασφάλειας και τα διευθυντικά στελέχη και την πλειοψηφία των μελών του διοικητικού συμβουλίου νομικής οντότητας που υποβάλλουν αίτηση χορήγησης άδειας για την παροχή υπηρεσιών ασφάλειας. Παρά ταύτα, δεν ισχύει απαίτηση μόνιμης κατοικίας, στον βαθμό που αυτό προκύπτει από διεθνείς συμφωνίες ή αποφάσεις του Υπουργείου Δικαιοσύνης. Δεν ισχύουν υποχρεώσεις εθνικής μεταχείρισης ή μεταχείρισης του μάλλον ευνοούμενου κράτους για την παροχή υπηρεσιών φρούρησης αερολιμένων.
 EE: Δεν ισχύουν υποχρεώσεις εθνικής μεταχείρισης ή μεταχείρισης του μάλλον ευνοούμενου κράτους για υπηρεσίες ασφάλειας. Για τους ορκωτούς μεταφραστές ισχύει απαίτηση ιθαγένειας κράτους μέλους της Ευρωπαϊκής Ένωσης.
 ES: Όσον αφορά τις υπηρεσίες ασφάλειας: ισχύει προϋπόθεση ιθαγένειας κράτους μέλους του ΕΟΧ για τα φυσικά και νομικά πρόσωπα, καθώς και για το προσωπικό ιδιωτικής ασφάλειας.
 FI: Για τους πιστοποιημένους μεταφραστές ισχύει απαίτηση μόνιμης κατοικίας εντός του ΕΟΧ.
 FR: Οι ξένοι επενδυτές πρέπει να διαθέτουν ειδική άδεια για την παροχή υπηρεσιών έρευνας και αναζήτησης κοιτασμάτων, καθώς και υπηρεσιών επιστημονικών και τεχνικών συμβουλών.
 HR: Δεν ισχύουν υποχρεώσεις εθνικής μεταχείρισης ή μεταχείρισης του μάλλον ευνοούμενου κράτους για υπηρεσίες ερευνών και ασφάλειας. Όσον αφορά τις υπηρεσίες εκτυπώσεων και εκδόσεων, ισχύει απαίτηση μόνιμης κατοικίας για τον εκδότη και τη συντακτική ομάδα.
 HU: Η παροχή υπηρεσιών διαιτησίας και συμβιβασμού (CPC 86602) υπόκειται σε χορήγηση άδειας και σε απαίτηση μόνιμης κατοικίας.
 IT: Απαίτηση ιταλικής ιθαγένειας ή ιθαγένειας κράτους μέλους της Ευρωπαϊκής Ένωσης και απαίτηση μόνιμης κατοικίας για την απόκτηση της απαραίτητης άδειας παροχής υπηρεσιών φρούρησης. Οι ιδιοκτήτες εταιρειών εκδόσεων και εκτυπώσεων και οι εκδότες πρέπει να είναι πολίτες κράτους μέλους της Ευρωπαϊκής Ένωσης. Οι εν λόγω εταιρείες πρέπει να έχουν την έδρα τους σε κράτος


text:
μέλος της Ευρωπαϊκής Ένωσης. Δεν ισχύουν υποχρεώσεις εθνικής μεταχείρισης ή μεταχείρισης του μάλλον ευνοούμενου κράτους για τις υπηρεσίες γραφείων είσπραξης οφειλών και για υπηρεσίες εκτίμησης φερεγγυότητας.
 LV: Όσον αφορά τις υπηρεσίες ερευνών, άδεια δικαιούνται να αποκτήσουν μόνον εταιρείες ιδιωτικών αστυνομικών των οποίων ο διευθυντής και όλα τα πρόσωπα που ασκούν διοικητικά καθήκοντα στην εταιρεία είναι υπήκοοι κράτους μέλους της Ευρωπαϊκής Ένωσης ή του ΕΟΧ. Όσον αφορά τις υπηρεσίες ασφάλειας, τουλάχιστον το 50 % του μετοχικού κεφαλαίου θα πρέπει να βρίσκεται στην κατοχή φυσικών ή νομικών προσώπων της Ευρωπαϊκής Ένωσης ή του ΕΟΧ ώστε να είναι δυνατή η απόκτηση άδειας. Δικαίωμα εγκατάστασης στον εκδοτικό τομέα έχουν μόνον τα νομικά πρόσωπα που ιδρύονται βάσει της εθνικής νομοθεσίας (όχι τα υποκαταστήματα).
 LT: Η δραστηριότητα υπηρεσιών ασφάλειας μπορεί να ασκείται μόνο από πρόσωπα με ιθαγένεια του Ευρωπαϊκού Οικονομικού Χώρου ή χώρας του ΝΑΤΟ. Δικαίωμα εγκατάστασης στον εκδοτικό τομέα έχουν μόνον τα νομικά πρόσωπα που ιδρύονται βάσει της εθνικής νομοθεσίας (όχι τα υποκαταστήματα).
 LT: Η Λιθουανία επιφυλάσσεται του δικαιώματος να περιορίζει την εμπορική παρουσία σε νομικά πρόσωπα που ιδρύονται με σκοπό την παροχή υπηρεσιών εκτυπώσεων και εκδόσεων (CPC 88442).
 ΕU, εξαιρουμένων των NL: Δεν ισχύουν υποχρεώσεις εθνικής μεταχείρισης ή μεταχείρισης του μάλλον ευνοούμενου κράτους για υπηρεσίες σφράγισης (μέρος της CPC 893).
 NL: Ισχύει απαίτηση εμπορικής παρουσίας στις Κάτω Χώρες για την παροχή υπηρεσιών σφράγισης. Οι υπηρεσίες σφράγισης ειδών από πολύτιμα μέταλλα παρέχονται επί του παρόντος από δύο ολλανδικές εταιρείες, οι οποίες αποτελούν κρατικά μονοπώλια (μέρος της CPC 893).
 PL: Όσον αφορά τις υπηρεσίες ερευνών, η χορήγηση άδειας άσκησης επαγγέλματος επιτρέπεται σε πρόσωπο που έχει την πολωνική ιθαγένεια ή σε υπήκοο άλλου κράτους μέλους της Ευρωπαϊκής Ένωσης, του ΕΟΧ ή της Ελβετίας. Όσον αφορά τις υπηρεσίες ασφάλειας, η χορήγηση άδειας άσκησης επαγγέλματος επιτρέπεται μόνο σε πρόσωπο που έχει την πολωνική ιθαγένεια ή σε υπήκοο άλλου κράτους μέλους της Ευρωπαϊκής Ένωσης, του ΕΟΧ ή της Ελβετίας. Για τους ορκωτούς μεταφραστές ισχύει προϋπόθεση ιθαγένειας κράτους μέλους της Ευρωπαϊκής Ένωσης. Προϋπόθεση πολωνικής ιθαγένειας την παροχή υπηρεσιών αεροφωτογραφίας και για τους αρχισυντάκτες εφημερίδων και περιοδικών.
 PT: Δεν ισχύουν υποχρεώσεις εθνικής μεταχείρισης ή μεταχείρισης του μάλλον ευνοούμενου κράτους για υπηρεσίες ερευνών. Για τους επενδυτές που επιθυμούν να παρέχουν υπηρεσίες γραφείων είσπραξης οφειλών και εκτίμησης φερεγγυότητας, ισχύει προϋπόθεση ιθαγένειας κράτους μέλους της Ευρωπαϊκής Ένωσης. Απαίτηση ιθαγένειας για ειδικευμένο προσωπικό παροχής υπηρεσιών ασφάλειας.
 RO: Όσον αφορά τις υπηρεσίες καθαρισμού κτιρίων, ισχύει προϋπόθεση ιθαγένειας για ειδικευμένο προσωπικό.
 SE: Φυσικά πρόσωπα τα οποία είναι ιδιοκτήτες περιοδικών εκδόσεων που τυπώνονται και δημοσιεύονται στη Σουηδία πρέπει να είναι μόνιμοι κάτοικοι Σουηδίας ή υπήκοοι κράτους μέλους του ΕΟΧ. Νομικά πρόσωπα τα οποία είναι ιδιοκτήτες των εν λόγω περιοδικών εκδόσεων πρέπει να είναι εγκατεστημένα στον ΕΟΧ. Για τις περιοδικές εκδόσεις που τυπώνονται και δημοσιεύονται στη Σουηδία, καθώς και για άλλες μορφές εγγραφών με τεχνικά μέσα, πρέπει να ορίζεται υπεύθυνος αρχισυντάκτης, ο οποίος πρέπει να έχει έδρα στη Σουηδία.
 SK: Όσον αφορά τις υπηρεσίες ερευνών και τις υπηρεσίες ασφάλειας, η χορήγηση αδειών επιτρέπεται μόνον εάν δεν υφίσταται κίνδυνος για την ασφάλεια και υπό την προϋπόθεση ότι όλα τα διευθυντικά στελέχη


text:
είναι υπήκοοι κρατών μελών της Ευρωπαϊκής Ένωσης, του ΕΟΧ ή της Ελβετίας.
 2. Υπηρεσίες επικοινωνιών
 EU: Δεν ισχύουν υποχρεώσεις εθνικής μεταχείρισης ή μεταχείρισης του μάλλον ευνοούμενου κράτους όσον αφορά τις υπηρεσίες μετάδοσης ραδιοτηλεοπτικών εκπομπών, εξαιρουμένων των υπηρεσιών μετάδοσης δορυφορικών εκπομπών. Ως ραδιοτηλεοπτική μετάδοση νοείται η αδιάλειπτη αλυσίδα μετάδοσης που απαιτείται για τη διανομή σήματος τηλεοπτικού και ραδιοφωνικού προγράμματος στο ευρύ κοινό, η οποία όμως δεν καλύπτει τις ζεύξεις συνεισφοράς μεταξύ σταθμών.
 BE: Δεν ισχύουν υποχρεώσεις εθνικής μεταχείρισης ή μεταχείρισης του μάλλον ευνοούμενου κράτους όσον αφορά τις υπηρεσίες μετάδοσης δορυφορικών εκπομπών.
 3. Κατασκευαστικές υπηρεσίες και συναφείς υπηρεσίες μηχανικού
 CY: Ισχύουν ειδικές προϋποθέσεις και απαίτηση χορήγησης άδειας για την εγκατάσταση υπηκόων τρίτων χωρών.
 4. Υπηρεσίες διανομής
 EU: Δεν ισχύουν υποχρεώσεις εθνικής μεταχείρισης ή μεταχείρισης του μάλλον ευνοούμενου κράτους όσον αφορά τη διανομή όπλων, πυρομαχικών, εκρηκτικών και άλλου πολεμικού υλικού, καθώς και τη διανομή χημικών προϊόντων και πολύτιμων μετάλλων (και λίθων).
 EU: Σε ορισμένες χώρες ισχύει προϋπόθεση ιθαγένειας και απαίτηση μόνιμης κατοικίας για τη λειτουργία φαρμακείου και καταστήματος λιανικής πώλησης ειδών καπνιστού.
 HR: Δεν ισχύουν υποχρεώσεις εθνικής μεταχείρισης ή μεταχείρισης του μάλλον ευνοούμενου κράτους όσον αφορά τη διανομή καπνού και προϊόντων καπνού.
 FR: Δεν ισχύουν υποχρεώσεις εθνικής μεταχείρισης ή μεταχείρισης του μάλλον ευνοούμενου κράτους για τη χορήγηση αποκλειστικών δικαιωμάτων στον τομέα του λιανικού εμπορίου καπνού.
 FI: Δεν ισχύουν υποχρεώσεις εθνικής μεταχείρισης ή μεταχείρισης του μάλλον ευνοούμενου κράτους όσον αφορά τη διανομή αλκοόλης (μέρος της CPC 62112, 62226, 63107, 8929) και φαρμακευτικών ειδών (CPC 62251, 62117, 8929).
 AT: Δεν ισχύουν υποχρεώσεις εθνικής μεταχείρισης ή μεταχείρισης του μάλλον ευνοούμενου κράτους όσον αφορά τη διανομή φαρμάκων, εκτός από το λιανικό εμπόριο φαρμακευτικών, ιατρικών και ορθοπεδικών ειδών (CPC 63211). Όσον αφορά το λιανικό εμπόριο καπνού (CPC 63108), μόνο φυσικά πρόσωπα δύνανται να υποβάλλουν αίτηση χορήγησης άδειας για τη λειτουργία καταστήματος λιανικής πώλησης ειδών καπνιστού (προτεραιότητα δίνεται σε υπηκόους κράτους μέλους του ΕΟΧ).
 BG: Δεν ισχύουν υποχρεώσεις εθνικής μεταχείρισης ή μεταχείρισης του μάλλον ευνοούμενου κράτους όσον αφορά τη διανομή οινοπνευματωδών ποτών, χημικών προϊόντων, καπνού και προϊόντων καπνού, φαρμακευτικών, ιατρικών και ορθοπεδικών ειδών, όπλων, πυρομαχικών και στρατιωτικού εξοπλισμού, πετρελαίου και προϊόντων πετρελαίου, φυσικού αερίου, πολύτιμων μετάλλων, πολύτιμων λίθων.
 DE: Μόνο φυσικά πρόσωπα επιτρέπεται να παρέχουν υπηρεσίες λιανικής πώλησης φαρμάκων και ειδικών ιατρικών προϊόντων στο κοινό. Ισχύει απαίτηση μόνιμης κατοικίας για την απόκτηση άδειας άσκησης του επαγγέλματος του φαρμακοποιού και/ή για τη λειτουργία φαρμακείου με σκοπό τη λιανική πώληση φαρμακευτικών προϊόντων και ορισμένων ιατρικών ειδών στο κοινό. Υπήκοοι άλλων χωρών ή πρόσωπα που δεν έχουν επιτύχει στις γερμανικές εξετάσεις για τη λειτουργία φαρμακείου δύνανται μόνο να εξαγοράσουν την άδεια λειτουργίας φαρμακείου το οποίο προϋπήρχε κατά την προηγούμενη τριετία. Η παρούσα προϋπόθεση δεν ισχύει για εγκεκριμένους αιτούντες των οποίων τα επαγγελματικά προσόντα έχουν ήδη αναγνωριστεί για άλλους σκοπούς. Επιπλέον, οι αιτούντες πρέπει να έχουν ασκήσει την επαγγελματική δραστηριότητα του φαρμακοποιού επί τρία τουλάχιστον διαδοχικά έτη στη Γερμανία. Υπήκοοι κρατών που δεν είναι μέλη του ΕΟΧ δεν μπορούν να λάβουν άδεια για την έναρξη λειτουργίας φαρμακείου.
 ES: Καθεστώς κρατικού μονοπωλίου στη λιανική πώληση καπνού. Η εγκατάσταση υπόκειται σε απαίτηση ιθαγένειας κράτους μέλους


text:
της Ευρωπαϊκής Ένωσης.
 IT: Όσον αφορά τη διανομή καπνού (μέρος της CPC 6222, μέρος της CPC 6310), ισχύει απαίτηση ιθαγένειας κράτους μέλους της Ευρωπαϊκής Ένωσης για τους μεσάζοντες μεταξύ των εμπόρων χονδρικής πώλησης και των ιδιοκτητών καταστημάτων λιανικής πώλησης («magazzini»).
 SE: Δεν ισχύουν υποχρεώσεις εθνικής μεταχείρισης ή μεταχείρισης του μάλλον ευνοούμενου κράτους όσον αφορά τη λιανική πώληση οινοπνευματωδών ποτών.
 6. Περιβαλλοντικές υπηρεσίες
 EU: Δεν ισχύουν υποχρεώσεις εθνικής μεταχείρισης ή μεταχείρισης του μάλλον ευνοούμενου κράτους όσον αφορά την παροχή υπηρεσιών που αφορούν την συλλογή, τον καθαρισμό και διανομή νερού για τα νοικοκυριά, τις βιομηχανίες, τις εμπορικές επιχειρήσεις και άλλους χρήστες, συμπεριλαμβανομένης της παροχής πόσιμου νερού και της διαχείρισης των υδάτων.
 SK: Η επεξεργασία και ανακύκλωση χρησιμοποιημένων μπαταριών και συσσωρευτών, αποβλήτων ελαίων, παλαιών αυτοκινήτων και αποβλήτων ηλεκτρικού και ηλεκτρονικού εξοπλισμού υπόκειται σε απαίτηση σύστασης εταιρείας σε κράτος μέλος της Ευρωπαϊκής Ένωσης ή σε κράτος μέλος του ΕΟΧ (απαίτηση μόνιμης κατοικίας ή έδρας) (μέρος της CPC 9402).
 7. Χρηματοοικονομικές υπηρεσίες (12)
 EU: Μόνον εταιρείες που έχουν την καταστατική τους έδρα στην Ευρωπαϊκή Ένωση μπορούν να ενεργούν ως θεματοφύλακες των περιουσιακών στοιχείων εταιρειών επενδύσεων. Για την άσκηση των δραστηριοτήτων διαχείρισης αμοιβαίων κεφαλαίων και εταιρειών επενδύσεων ισχύει η απαίτηση σύστασης ειδικής προς τον σκοπό αυτό εταιρείας διαχείρισης, με καταστατική έδρα και κεντρικά γραφεία στο ίδιο κράτος μέλος.
 AT: Άδεια λειτουργίας υποκαταστήματος αλλοδαπού ασφαλιστή δεν χορηγείται σε περίπτωση που ο αλλοδαπός ασφαλιστής δεν έχει νομική μορφή αντίστοιχη ή συγκρίσιμη με ανώνυμη εταιρεία ή αλληλασφαλιστική ένωση. Η διαχείριση υποκαταστήματος πρέπει να ανατίθεται σε δύο φυσικά πρόσωπα τα οποία έχουν τη μόνιμη κατοικία τους στην Αυστρία.
 BG: Συνταξιοδοτική ασφάλιση παρέχεται μέσω συμμετοχής σε συνταξιοδοτικές ασφαλιστικές εταιρείες που έχουν συσταθεί στη Βουλγαρία (όχι υποκαταστήματα). Για τον πρόεδρο του διοικητικού συμβουλίου και τον διευθύνοντα σύμβουλο ισχύει απαίτηση μόνιμης κατοικίας στη Βουλγαρία. Πριν από την εγκατάσταση υποκαταστήματος ή πρακτορείου για την παροχή ορισμένων κατηγοριών ασφάλισης, ο αλλοδαπός ασφαλιστής πρέπει να έχει λάβει άδεια λειτουργίας για τις ίδιες κατηγορίες ασφάλισης στις οποίες δραστηριοποιείται και στη χώρα προέλευσής του. Για την παροχή υπηρεσιών ασφαλιστικής διαμεσολάβησης απαιτείται σύσταση τοπικής εταιρείας (όχι υποκαταστήματα). Απαίτηση μόνιμης κατοικίας για τα μέλη του διοικητικού και εποπτικού οργάνου των (αντ)ασφαλιστικών εταιρειών, καθώς και για κάθε πρόσωπο που είναι εξουσιοδοτημένο να διαχειρίζεται ή να εκπροσωπεί την (αντ)ασφαλιστική εταιρεία.
 CY: Μόνο μέλη (χρηματιστές) του χρηματιστηρίου αξιών της Κύπρου μπορούν να αναπτύσσουν δραστηριότητες διαμεσολάβησης σε πράξεις επί τίτλων στην Κύπρο. Χρηματιστηριακή εταιρεία μπορεί να γίνει μέλος του χρηματιστηρίου αξιών της Κύπρου μόνον εάν έχει εγκατασταθεί και εγγραφεί στο οικείο μητρώο εταιρειών σύμφωνα με το εταιρικό δίκαιο της Κύπρου (όχι υποκαταστήματα).
 DE: Η σύναψη συμβολαίων υποχρεωτικής ασφάλισης εναέριων μεταφορών επιτρέπεται μόνον από θυγατρική εγκατεστημένη στην Ευρωπαϊκή Ένωση ή από υποκατάστημα που έχει ιδρυθεί στη Γερμανία. Σε περίπτωση που αλλοδαπή ασφαλιστική εταιρεία έχει ιδρύσει υποκατάστημα στη Γερμανία, επιτρέπεται να συνάπτει στη Γερμανία ασφαλιστήρια συμβόλαια που αφορούν διεθνείς μεταφορές μόνο μέσω του υποκαταστήματος που είναι εγκατεστημένο στη Γερμανία.
 DK: Όσον αφορά τις ασφαλιστικές και τις συναφείς με ασφάλειες υπηρεσίες, η Δανία επιφυλάσσεται του δικαιώματος να προβλέπει απαίτηση σύμφωνα με την οποία δεν επιτρέπεται σε κανένα


text:
πρόσωπο ή εταιρεία (συμπεριλαμβανομένων των ασφαλιστικών εταιρειών) να συμμετέχει στη Δανία, για επιχειρηματικούς λόγους, στην άσκηση δραστηριοτήτων πρωτασφάλισης για πρόσωπα που έχουν την κατοικία τους στη Δανία, για δανικά πλοία ή για ακίνητα στη Δανία, εκτός από τις ασφαλιστικές εταιρείες που έχουν λάβει άδεια λειτουργίας δυνάμει της δανικής νομοθεσίας ή από τις αρμόδιες αρχές της Δανίας.Η Δανία διατηρεί το δικαίωμα να προβλέπει απαίτηση σύμφωνα με την οποία η σύναψη συμβολαίων υποχρεωτικής ασφάλισης εναέριων μεταφορών επιτρέπεται μόνον από εταιρείες εγκατεστημένες στην Ευρωπαϊκή Ένωση.
 EE: Όσον αφορά την πρωτασφάλιση: το διοικητικό όργανο ανώνυμης ασφαλιστικής εταιρείας με συμμετοχή αλλοδαπών κεφαλαίων μπορεί να περιλαμβάνει ως μέλη αλλοδαπούς υπηκόους μόνον εάν ο αριθμός τους είναι αναλογικός της αλλοδαπής συμμετοχής και δεν υπερβαίνει σε καμία περίπτωση το 50 % των μελών του διοικητικού οργάνου. Ο διευθυντής θυγατρικής ή ανεξάρτητης εταιρείας πρέπει να είναι μόνιμος κάτοικος Εσθονίας. Όσον αφορά την αποδοχή καταθέσεων, η Εσθονία επιφυλάσσεται του δικαιώματος να προβλέπει απαίτηση χορήγησης άδειας από την εσθονική αρχή χρηματοοικονομικής εποπτείας και εγγραφής θυγατρικής ή υποκαταστήματος στα οικεία μητρώα, δυνάμει της εσθονικής νομοθεσίας, με τη μορφή ανώνυμης εταιρείας.
 EL: Όσον αφορά τις ασφαλιστικές και τις συναφείς με ασφάλειες υπηρεσίες, το δικαίωμα εγκατάστασης δεν καλύπτει τη σύσταση γραφείων αντιπροσωπείας ούτε άλλες μορφές μόνιμης παρουσίας ασφαλιστικών εταιρειών, εκτός εάν πρόκειται για πρακτορεία, υποκαταστήματα ή κεντρικά γραφεία εταιρειών.
 ES: Πριν από την εγκατάσταση υποκαταστήματος ή πρακτορείου για την παροχή ορισμένων κατηγοριών ασφάλισης, ο αλλοδαπός ασφαλιστής πρέπει να έχει λάβει άδεια λειτουργίας για τις ίδιες κατηγορίες ασφάλισης και στη χώρα προέλευσής του για χρονικό διάστημα τουλάχιστον πέντε ετών. Το επάγγελμα του αναλογιστή υπόκειται σε απαίτηση μόνιμης κατοικίας ή τριετούς τουλάχιστον επαγγελματικής πείρας.
 HR: Δεν ισχύουν υποχρεώσεις εθνικής μεταχείρισης ή μεταχείρισης του μάλλον ευνοούμενου κράτους για τις υπηρεσίες διακανονισμού και συμψηφισμού, όπου μοναδικός φορέας παροχής υπηρεσιών στην Κροατία είναι ο οργανισμός κεντρικού αποθετηρίου (Central Depository Agency, CDA). Η πρόσβαση στις υπηρεσίες του CDA χορηγείται σε μη μόνιμους κατοίκους βάσει μη διακριτικής μεταχείρισης.
 HU: Η παροχή υπηρεσιών πρωτασφάλισης στο έδαφος της Ουγγαρίας από ασφαλιστικές εταιρείες που δεν είναι εγκατεστημένες στην Ευρωπαϊκή Ένωση επιτρέπεται μόνο μέσω εγγεγραμμένου υποκαταστήματος στα αντίστοιχα μητρώα της Ουγγαρίας. Όσον αφορά τις τραπεζικές και λοιπές χρηματοοικονομικές υπηρεσίες (εξαιρουμένων των ασφαλιστικών υπηρεσιών), τα υποκαταστήματα αλλοδαπών ιδρυμάτων δεν επιτρέπεται να παρέχουν υπηρεσίες διαχείρισης περιουσιακών στοιχείων σε ιδιωτικά συνταξιοδοτικά ταμεία ή υπηρεσίες διαχείρισης επιχειρηματικού κεφαλαίου. Το διοικητικό συμβούλιο ενός χρηματοπιστωτικού ιδρύματος θα πρέπει να περιλαμβάνει τουλάχιστον δύο μέλη τα οποία είναι Ούγγροι πολίτες, κάτοικοι κατά την έννοια των συναφών κανονισμών περί συναλλάγματος και να διαθέτουν μόνιμη κατοικία στην Ουγγαρία επί ένα τουλάχιστον έτος.
 IE: Σε περίπτωση οργανισμών συλλογικών επενδύσεων που έχουν συσταθεί με τη μορφή αμοιβαίων κεφαλαίων ή εταιρειών μεταβλητού κεφαλαίου (εκτός από τους οργανισμούς συλλογικών επενδύσεων σε κινητές αξίες, ΟΣΕΚΑ), ισχύει απαίτηση σύστασης του θεματοφύλακα/καταπιστευματοδόχου και της εταιρείας διαχείρισης στην Ιρλανδία ή σε άλλο κράτος μέλος της Ευρωπαϊκής Ένωσης (όχι υποκαταστήματα). Σε περίπτωση ετερόρρυθμης εταιρείας επενδύσεων, τουλάχιστον ένας ομόρρυθμος εταίρος πρέπει να έχει συσταθεί ως εταιρεία στην Ιρλανδία. Για να αποκτήσει την ιδιότητα μέλους του χρηματιστηρίου αξιών της Ιρλανδίας, ένα νομικό πρόσωπο πρέπει είτε α)


text:
να έχει λάβει άδεια στην Ιρλανδία, για την οποία απαιτείται σύσταση ως κεφαλαιουχικής εταιρείας ή ως συνεταιριστικής επιχείρησης με κεντρική/καταστατική έδρα στην Ιρλανδία, είτε β) να έχει λάβει άδεια από άλλο κράτος μέλος της Ευρωπαϊκής Ένωσης σύμφωνα με την οδηγία της Ευρωπαϊκής Ένωσης για τις επενδυτικές υπηρεσίες.
 PT: Όσον αφορά τις τραπεζικές και λοιπές χρηματοοικονομικές υπηρεσίες (εξαιρουμένων των ασφαλιστικών υπηρεσιών), η διαχείριση συνταξιοδοτικών ταμείων επιτρέπεται μόνον από ειδικές προς τον σκοπό αυτό εταιρείες που έχουν συσταθεί στην Πορτογαλία και από ασφαλιστικές εταιρείες εγκατεστημένες στην Πορτογαλία, οι οποίες διαθέτουν άδεια άσκησης δραστηριοτήτων ασφάλισης ζωής, ή από οντότητες που έχουν λάβει άδεια διαχείρισης συνταξιοδοτικών ταμείων σε άλλα κράτη μέλη της Ευρωπαϊκής Ένωσης. Όσον αφορά τις ασφαλιστικές και τις συναφείς με ασφάλειες υπηρεσίες, για τη σύσταση υποκαταστήματος στην Πορτογαλία, αλλοδαπές ασφαλιστικές εταιρείες πρέπει να αποδείξουν ότι διαθέτουν τουλάχιστον πενταετή πείρα στη λειτουργία ασφαλιστικών εταιρειών. Η απευθείας ίδρυση υποκαταστήματος δεν επιτρέπεται για την παροχή υπηρεσιών ασφαλιστικής διαμεσολάβησης, οι οποίες παρέχονται μόνον από εταιρείες που ιδρύονται σύμφωνα με τη νομοθεσία κράτους μέλους της Ευρωπαϊκής Ένωσης. Η σύναψη συμβολαίων ασφάλισης αεροπορικών και θαλάσσιων μεταφορών, που καλύπτουν εμπορεύματα, αεροσκάφη, κύτη και αστική ευθύνη, επιτρέπεται μόνον από εταιρείες εγκατεστημένες στην Ευρωπαϊκή Ένωση.
 FI: Για ασφαλιστικές εταιρείες που παρέχουν υποχρεωτική συνταξιοδοτική ασφάλιση: τουλάχιστον το 50 % των ιδρυτικών χρηματοδοτών, των μελών του διοικητικού συμβουλίου και των μελών του εποπτικού συμβουλίου πρέπει να έχουν τη μόνιμη κατοικία τους στην Ευρωπαϊκή Ένωση, εκτός εάν έχει χορηγηθεί εξαίρεση από τις αρμόδιες αρχές. Για άλλες ασφαλιστικές εταιρείες πέραν εκείνων που παρέχουν υποχρεωτική συνταξιοδοτική ασφάλιση: απαίτηση μόνιμης κατοικίας τουλάχιστον για ένα μέλος του διοικητικού συμβουλίου και του εποπτικού συμβουλίου, καθώς και για τον διευθύνοντα σύμβουλο. Ο γενικός πράκτορας αρμενικής ασφαλιστικής εταιρείας πρέπει να είναι μόνιμος κάτοικος Φινλανδίας, εκτός εάν τα κεντρικά γραφεία της εταιρείας βρίσκονται στην Ευρωπαϊκή Ένωση. Αλλοδαποί ασφαλιστές δεν μπορούν να λάβουν άδεια στη Φινλανδία για την εγκατάσταση υποκαταστήματος με σκοπό την παροχή υποχρεωτικής συνταξιοδοτικής ασφάλισης. Η παροχή υπηρεσιών πρωτασφάλισης (συμπεριλαμβανομένης της συνασφάλισης) επιτρέπεται μόνον από ασφαλιστές που έχουν την κεντρική έδρα τους στην Ευρωπαϊκή Ένωση ή διαθέτουν υποκατάστημα στη Φινλανδία. Η παροχή υπηρεσιών ασφαλιστικής μεσιτείας υπόκειται σε απαίτηση μόνιμης επιχειρηματικής έδρας στην Ευρωπαϊκή Ένωση. Ενδέχεται να ισχύουν απαιτήσεις μόνιμης κατοικίας για τα μέλη του διοικητικού συμβουλίου. Για τραπεζικές υπηρεσίες: απαίτηση μόνιμης κατοικίας τουλάχιστον για έναν από τους ιδρυτές, για ένα μέλος του διοικητικού συμβουλίου και του εποπτικού συμβουλίου, για τον διευθύνοντα σύμβουλο και για το πρόσωπο που έχει εξουσιοδοτηθεί να υπογράφει εξ ονόματος του πιστωτικού ιδρύματος.
 IT: Η Ιταλία επιφυλάσσεται του δικαιώματος να θεσπίζει ή να διατηρεί κάθε μέτρο το οποίο αφορά τις δραστηριότητες των «consulenti finanziari» (χρηματοοικονομικοί σύμβουλοι). Η χορήγηση άδειας διαχείρισης του συστήματος διακανονισμού τίτλων σε εταιρεία με εγκατάσταση στην Ιταλία υπόκειται σε απαίτηση σύστασης εταιρείας στην Ιταλία (όχι υποκαταστήματα). Η χορήγηση άδειας για την παροχή υπηρεσιών διαχείρισης κεντρικού αποθετηρίου τίτλων με εγκατάσταση στην Ιταλία υπόκειται σε απαίτηση σύστασης εταιρείας στην Ιταλία (όχι υποκαταστήματα). Σε περίπτωση άλλων οργανισμών συλλογικών επενδύσεων εκτός των ΟΣΕΚΑ που έχουν εναρμονιστεί με τη νομοθεσία της Ευρωπαϊκής Ένωσης, ισχύει απαίτηση σύστασης του θεματοφύλακα/καταπιστευματοδόχου και της